**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Ιουλίου 2024, ημέρα Δευτέρα και ώρα 13.10΄, στην Αίθουσα «Προέδρου Αθανασίου Κωνσταντίνου Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υφυπουργός Παιδείας, Θρησκευμάτων και Αθλητισμού, κυρία Ιωάννα Λυτρίβη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Καλημέρα, κυρίες και κύριοι συνάδελφοι. Συνεχίζονται οι εργασίες της Επιτροπής. Το θέμα της ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις». Είναι η 2η συνεδρίαση και είναι αφιερωμένη στην ακρόαση των εξωκοινοβουλευτικών προσώπων.

Αρχίζουμε με τον κύριο Τσούχλο Θεόδωρο. Είναι Πρόεδρος της Ομοσπονδίας Λειτουργών Μέσης Εκπαίδευσης, της ΟΛΜΕ.

Έχετε το λόγο για πέντε λεπτά, κύριε Τσούχλε.

**ΘΕΟΔΩΡΟΣ ΤΣΟΥΧΛΟΣ (Πρόεδρος της Ομοσπονδίας Λειτουργών Μέσης Εκπαίδευσης):** Καλό μεσημέρι. Κύριε Πρόεδρε, κυρίες και κύριοι βουλευτές, αγαπητοί συνάδελφοι, όσον αφορά το λεγόμενο Ψηφιακό Φροντιστήριο, εμείς αυτό που θέλουμε να τονίσουμε είναι ότι είμαστε εναντίον της πλήρους υποκατάστασης της φυσικής διδασκαλίας από τα λεγόμενα τηλεμαθήματα. Όπως πολύ καλά γνωρίζετε, διεθνείς οργανισμοί παγκόσμιοι, UNICEF, UNESCO, τονίζουν ότι η δια ζώσης διδασκαλία είναι παιδαγωγικά απαραίτητη και αναντικατάστατη. Γι’ αυτόν το λόγο, πιστεύουμε ότι πρώτιστα θα πρέπει να δοθεί προτεραιότητα στη δια ζώσης εκπαίδευση.

Παράλληλα, εκτιμούμε ότι υπάρχουν κάποια κριτήρια πρόσληψης και πρέπει να υπάρχουν κάποια κριτήρια πρόσληψης των εκπαιδευτικών, μόνιμων ή αναπληρωτών, στο λεγόμενο Ψηφιακό Σχολείο, αφού όπως έχουμε διαβάσει, τα μόρια, τα οποία δίνονται, είναι πάρα πολλά, δηλαδή μπορεί κάποιος να πάρει μέχρι και 10 μόρια. Είναι, δηλαδή, ένα πολύ δυνατό κίνητρο.

Αυτό που μας προβληματίζει είναι ότι ύστερα από εισήγηση του ΙΕΠ, όπως αναφέρεται, δύναται να επεκτείνεται η εφαρμογή της ψηφιακής εκπαίδευσης και σε άλλες τάξεις σχολικών μονάδων όλων των βαθμίδων της εκπαίδευσης και σε επιπλέον μαθήματα να τροποποιούνται τα μαθήματα, για τα οποία παρέχεται ψηφιακή εκπαίδευση. Θέλουμε, δηλαδή, να πούμε το εξής. Ότι είναι δυνατόν, με μια απλή υπουργική απόφαση, να μετατραπούν αυτά τα λεγόμενα τηλεμαθήματα σε κανονικά μαθήματα, σε όλες τις ειδικότητες και σε όλο το πρόγραμμα. Εκτιμούμε ότι αυτό δεν πρέπει να γίνει και, φυσικά, ούτε τέτοια εισήγηση του ΙΕΠ να υπάρχει, ούτε φυσικά και απόφαση του Υπουργού.

Όσον αφορά το άρθρο 4, που μιλάει για τον επαγγελματικό σχολικό προσανατολισμό, αυτό που έχουμε να πούμε είναι ότι καλό είναι η βαρύτητα και η βάση να δοθεί στο δημόσιο, δηλαδή, να παραμείνει στο δημόσιο χαρακτήρα όλη αυτή η διαδικασία, όπως υπήρχε στο παρελθόν και να ενισχυθεί ακόμη περισσότερο και φυσικά να μην υπάρχει υλοποίηση προγραμμάτων από ιδιώτες, που αυτό δημιουργεί ένα προβληματισμό. Γενικά, όπως ξέρετε, εμείς είμαστε εναντίον της ιδιωτικοποίησης και είμαστε υπέρ του λεγόμενου κοινωνικού κράτους.

Όσον αφορά τις αυτόνομες γυμνασιακές τάξεις, μπορούμε να πούμε ότι είναι θετικό ότι αυτή τη στιγμή, στη Γαύδο, θα έχουμε σχολείο, θα έχουμε γυμνάσιο, όπως πιθανόν να μπορέσουμε να έχουμε ένα γυμνάσιο στους Αρκιούς, στους Οθωνούς  ή σε κάποιο πολύ μικρό νησί, γιατί ξέρετε, το διαβάζουμε αυτό και στενοχωριόμαστε κάθε τέλος της σχολικής χρονιάς, όταν βλέπουμε κάποια παιδιά από αυτά τα μικρά νησιά να τελειώνουν το δημοτικό και επειδή δεν υπήρχε γυμνάσιο εκεί, να αναγκάζονται μία ή δυο οικογένειες να φεύγουν και να μειώνεται ο πληθυσμός σε περιοχές πολύ κρίσιμες, για την ίδια τη χώρα μας.

Σε αυτές, λοιπόν, τις γυμνασιακές τάξεις, τοποθετούνται τρεις εκπαιδευτικοί. Επειδή, όπως γνωρίζουμε και γνωρίζετε, υπάρχει και η λεγόμενη, εκτός από τη δεύτερη ανάθεση και η τρίτη ανάθεση, είναι δυνατόν, με σωστή κατανομή του προσωπικού, να καλύπτονται σχεδόν όλα τα μαθήματα από τους τρεις εκπαιδευτικούς και αυτό, που θα απομένει, ίσως είναι η πληροφορική ή φυσικά και η ξένη γλώσσα, αλλά και αυτό ακόμα μπορεί να λυθεί και όπως μας είπε και η Υφυπουργός Παιδείας, ειδικά στα πολύ μικρά δημοτικά του ενός, δύο, τριών παιδιών, αυτό γίνεται διαδικτυακά. Αλλά μέχρι εκεί, να μην αρχίσουμε σιγά - σιγά αυτά τα τρία νησιά, που είπαμε πριν από λίγο, να τα κάνουμε 4, 5, 6, 7 και 10.

Όσον αφορά τη σχολική βία, πιστεύουμε, ότι οι Ειδικοί Σύμβουλοι πρέπει να προέρχονται από το δημόσιο, έχουμε πολύ αξιόλογους συναδέλφους και αυτό που ζητάμε είναι να επιταχυνθεί το πρόγραμμα προσλήψεων ψυχολόγων και κοινωνικών λειτουργών.

Όσον αφορά τα πρότυπα σχολεία, η ΟΛΜΕ έχει ταχθεί, συνολικά και ξεκάθαρα, απέναντι στη γενικότερη πολιτική της αριστείας και των ελιτίστικων προνομιακών σχολείων.

Οι επιμέρους ρυθμίσεις, που επιχειρούνται, με τα άρθρα αυτά, έχουν ήσσονα σημασία μπροστά στο μείζον, που είναι η άμεση κατάργηση αυτής της κατηγοριοποίησης των σχολείων.

Τελειώνοντας, μπορούμε να πούμε, ότι στο άρθρο 18, πρέπει να αναθεωρηθεί το Π.Δ. 50 του 1996 και το Π.Δ. 100 του 1997, είναι πολύ παλιά, του προηγούμενου αιώνα, άμεσα πρέπει να δημιουργηθεί μια επιτροπή, που να αναθεωρήσει όλη αυτή τη διαδικασία των ασθενειών.

Για το άρθρο 47, καλούμε τον Υπουργό Παιδείας, ούτως ή άλλως, τα είπαμε στην κυρία Υφυπουργό και στον κ. Γενικό Γραμματέα, το άρθρο να ορίζει ρητά, ότι όταν κάποιο αιρετό μέλος παραιτηθεί ή για κάποιο λόγο βρεθεί εκτός της διαδικασίας αυτής, με μια συνταξιοδότηση, με μια ασθένεια ή με οτιδήποτε άλλο, να αναπληρώνεται από τα άλλα αιρετά μέλη. Διότι η δημοκρατική τάξη επιτάσσει να αναπληρώνονται κάποια ή κάποιος από τον αμέσως επόμενο στο ίδιο ψηφοδέλτιο. Αν δεν συμβαίνει αυτό, σημαίνει ότι υπάρχει ένα πρόβλημα όσον αφορά τη διαδικασία λειτουργίας του Συμβουλίου. Δηλαδή, δεν μπορεί να ξεκινήσουμε με ένα Συμβούλιο, που θα συμμετέχουν εκπρόσωποι δύο παρατάξεων, στα ΠΥΣΔΕ, ΚΥΣΔΕ  και μετά να βρεθεί ξαφνικά ένας ή και οι δύο από αυτούς να μην υπάρχουν και να έχουν διοριστεί από τη διοίκηση κάποιοι άλλοι. Είναι πολύ λογικό και το έχουμε συζητήσει αυτό με την πολιτική ηγεσία και ζητάμε από τον Υπουργό Παιδείας, το άρθρο 47 να είναι εντελώς ξεκάθαρο. Μόνο εάν υπάρχει πρόβλημα, που καμιά φορά μπορεί να υπάρξει ένα πρόβλημα, δηλαδή, σε ένα ψηφοδέλτιο να υπάρχει ένας ή δύο, να παραιτηθεί και να μην υπάρξει άλλος.

Παράλληλα, ως ΟΛΜΕ, δηλώνουμε ότι το λειτούργημα του διδασκάλου δεν είναι παρωχημένο. Αντίθετα, είναι πάρα - πάρα πολύ σημαντικό και εμείς είμαστε κοντά στους συναδέλφους των ιδιωτικών σχολείων. Γνωρίζετε πάρα πολύ καλά το τι συμβαίνει. Εννοώ, δηλαδή, την πίεση που υφίστανται και η ΟΙΕΛΕ αυτή την πίεση την καταγράφει συνεχώς.

Είμαστε, λοιπόν, αλληλέγγυοι και κοντά με όλους τους συναδέλφους των ιδιωτικών σχολείων και σαν ΟΛΜΕ και σίγουρα και η Διδασκαλική Ομοσπονδία και δηλώνουμε ότι θα έχουμε έναν κοινό βηματισμό σε οποιοδήποτε πρόβλημα υπάρχει, είτε στο ιδιωτικό σχολείο, είτε στην πρωτοβάθμια εκπαίδευση, είτε στη δευτεροβάθμια εκπαίδευση. ΟΙΕΛΕ, ΔΟΕ και ΟΛΜΕ μαζί θα δώσουμε αυτόν τον αγώνα. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Μαρίνης.

**ΣΠΥΡΟΣ ΜΑΡΙΝΗΣ (Πρόεδρος της Διδασκαλικής Ομοσπονδίας Ελλάδας (ΔΟΕ):** Ευχαριστώ, κ. Πρόεδρε. Η Κυβέρνηση και το Υπουργείο Παιδείας, μέσα στο καλοκαίρι, για μια ακόμα φορά, με κλειστά τα σχολεία, επιλέγουν να νομοθετήσουν σημαντικά ζητήματα, χωρίς να λαμβάνουν, κατά την άποψή μας, υπόψη κανένα από τα μεγάλα ζητήματα της εκπαίδευσης, τα οποία αναλυτικά ανέδειξε το Διοικητικό Συμβούλιο της Ομοσπονδίας, στην τελευταία συνάντησή του, με την πολιτική ηγεσία, στις 17 του Ιούλη.

Μια συνάντηση που, δυστυχώς, ο Υπουργός Παιδείας ήταν, για μια ακόμη φορά, απών. Σε ένα ακόμα νομοσχέδιο, λοιπόν, δεν βλέπουμε τίποτα για το μεγάλο θέμα της καθημερινής διαβίωσης των χιλιάδων εκπαιδευτικών, που εργάζονται στα όρια της οικονομικής εξαθλίωσης. Εκτός αν νομίζει κάποιος ότι ένας νεοδιόριστος εκπαιδευτικός μπορεί να τα βγάλει πέρα με τα 770 ευρώ του εισαγωγικού μισθού, που πολλές φορές είναι λιγότερα και από το ενοίκιο, που αναγκάζεται να πληρώσει.

Δεν βλέπουμε κανένα μέτρο στήριξης των 52 χιλιάδων απολυμένων αναπληρωτών εκπαιδευτικών, που, από τις αρχές του Σεπτέμβρη, θα ξεκινήσουν πάλι το Γολγοθά της εξεύρεσης κατοικίας, εκτός αν θεωρούμε τιμητικό, το 2024, συνάδελφοι και συναδέλφισσες εκπαιδευτικοί, που διδάσκουν τα παιδιά του ελληνικού λαού, να κοιμούνται σε σκηνές, ξαπλώστρες και αυτοκίνητα. Δεν βλέπουμε τίποτε, ούτε καν για το θέμα της 9μηνης άδειας ανατροφής, που μόνο οι αναπληρώτριες εκπαιδευτικοί δεν δικαιούνται, κάτι που κατά τη γνώμη μας αποτελεί ντροπή για το 2024.

Σε ένα ακόμη νομοσχέδιο δεν βλέπουμε τίποτα για το θέμα της θωράκισης των κτιριακών υποδομών των σχολείων, που είναι πραγματικά στο κόκκινο και αν δεν παρθούν μέτρα, προειδοποιούμε ότι θα υπάρξουν πολύ σοβαρά προβλήματα για την ασφάλεια των μαθητών και των εκπαιδευτικών.

Έχουμε, όμως, ένα νομοσχέδιο που επαναλαμβάνει και επικαιροποιεί νομοθετικές ρυθμίσεις, στις οποίες έχει καταγραφεί η αντίθεση των εκπαιδευτικών, όπως για παράδειγμα τη διετή παραμονή των νεοδιόριστων στον τόπο διορισμού, οι τοπικές προκηρύξεις για προσλήψεις αναπληρωτών, τα κριτήρια και οι διαδικασίες επιλογής στελεχών και άλλα. Έχουμε ένα ακόμα νομοσχέδιο, που στο εισαγωγικό του μέρος, ξεκινάει πάλι, με εύηχες λέξεις και μεγάλες δηλώσεις, περί αναβάθμισης της εκπαίδευσης, περί ψηφιακού σχολείου αντιμετώπισης ανισοτήτων, στήριξης εκπαιδευτικών κτλ. και καταλήγει, όμως, ξανά στο περιεχόμενο και στις επιμέρους διατάξεις του να κινείται στον ίδιο αδιέξοδο δρόμο της ακόμα μεγαλύτερης ιδιωτικοοικονομικής λειτουργίας της εκπαίδευσης, της λογικής κόστους - οφέλους και της προσπάθειας κατηγοριοποίησης σχολείων, μαθητών και εκπαιδευτικών.

Πιο συγκεκριμένα, στο άρθρο 4, προωθούνται οι λεγόμενες ψηφιακές φροντιστηριακές τάξεις, ουσιαστικά, ως υποκατάστατο της δια ζώσης ενισχυτικής διδασκαλίας, τη στιγμή μάλιστα, που εξακολουθούν να μην έχουν όλα τα παιδιά ισότιμη πρόσβαση στις ψηφιακές υποδομές, χωρίς καμία ουσιαστική και παιδαγωγική τεκμηρίωση για ζητήματα, που έρχεται να αντιμετωπίσει μία σύγχρονη πλατφόρμα, ειδικά για μαθητές και μαθήτριες πέμπτης και έκτης δημοτικού, που δύναται να επεκταθεί και σε άλλες τάξεις.

Μάλλον και σε αυτό το κομμάτι του Υπουργείο Παιδείας βλέπει τις προσλήψεις, ως κόστος και παραβλέπει διδακτικά παιδαγωγικά σοβαρά ζητήματα. Ταυτόχρονα, στις διατάξεις του άρθρου 4, προβλέπονται πλήρως αδιαφανείς διαδικασίες για την απόσπαση εκπαιδευτικών, μέσα από τριμελή επιτροπή, που θα ορίζεται από τον Γενικό Γραμματέα.

Στο άρθρο 4, για τον σχολικό επαγγελματικό προσανατολισμό, εισάγεται και εδώ η λογική της ιδιωτικοποίησης δομών και υπηρεσιών του δημόσιου σχολείου, που διαπερνά πάρα πολλά άρθρα του νομοσχεδίου και προβλέπεται αυτή να γίνεται από ιδιωτικούς φορείς, προφανώς, κατά παραγγελία των δικών τους απαιτήσεων.

Στο άρθρο 5, για τις περιπτώσεις έγκρισης αυτόνομης τάξης γυμνασίου σε δυσπρόσιτα μέρη, προβλέπεται και εδώ εξ αποστάσεως εκπαίδευση για τα μαθήματα, που δεν καλύπτονται και ψηφιακή, δηλαδή, άλλη μια φορά υποκατάσταση της δια ζώσης ζωντανής διδασκαλίας, ενώ το αίτημα και η αναγκαιότητα είναι να υπάρχουν παντού πλήρως στελεχωμένα σχολεία, που θα καλύπτουν τις ανάγκες των μαθητών και εκτιμάμε ότι η υιοθέτηση μιας τέτοιας λογικής, πιθανόν, θα οδηγήσει σε υποβάθμιση σχολικών μονάδων, δημοτικών και νηπιαγωγείων στο μέλλον, σε αυτές τις περιοχές.

Στα άρθρα 6 και 7, για το εξαιρετικής σημασίας φαινόμενο του σχολικού εκφοβισμού, συνεχίζει η αντίληψη του Υπουργείου να εμφανίζει ότι δήθεν αυτό αντιμετωπίζεται, μέσα από μία ηλεκτρονική πλατφόρμα, ακόμα και ανώνυμων καταγγελιών και ως ένα ζήτημα, που αφορά, τάχα μου, μόνο το εκπαιδευτικό, ενώ αγνοούνται κοινωνικά, οικογενειακά, γενεσιουργά αίτια και η ανάγκη στήριξης της πραγματικής των σχολείων και των εκπαιδευτικών από εξειδικευμένο προσωπικό.

Εδώ γίνεται ένα ακόμα βήμα προς την κατεύθυνση υποβάθμισης της ευθύνης του κράτους για την αντιμετώπιση αυτών των ζητημάτων, με τη δυνατότητα σε ιδιωτικούς φορείς να μπαίνουν στα σχολεία και να υλοποιούν προγράμματα αντιμετώπισης της ενδοσχολικής βίας.

Στο άρθρο 14, για τις εξετάσεις του προγράμματος «PISA» του ΟΟΣΑ, προβλέπεται, για πρώτη φορά, αποζημίωση στους συντονιστές εκπαιδευτικούς και μάλιστα ανά μαθητή, στην προσπάθεια, προφανώς, καθιέρωσης χρηματικών αντιτίμων σε μια διαδικασία, που έχει αποδεδειγμένα οδηγήσει στο διαχωρισμό των σχολείων. Βεβαίως, όταν τα αιτήματά μας αφορούν την κάλυψη δαπανών για πραγματικές ανάγκες των σχολείων, εκεί η απάντηση και η μόνιμη επωδός είναι ότι δεν υπάρχουν χρήματα.

Στο άρθρο 18, έχουμε αποθέωση της λογικής κόστους - οφέλους και αυτό φανερώνεται στις περιπτώσεις μαθητών, που δικαιούνται κατ’ οίκον διδασκαλία, με την προώθηση και σε αυτές τις περιπτώσεις, αν είναι δυνατόν, της τηλεκπαίδευσης, δηλαδή και σε τόσο ευαίσθητες περιπτώσεις μαθητών μας, μπαίνει πάλι η λογική των περικοπών. Ακόμη, επίσης σε περιπτώσεις νεοδιόριστων εκπαιδευτικών με αναπηρία, καθιερώνεται το υψηλότατο ποσοστό 75%, για να θεμελιώσουν δικαίωμα απόσπασης και 80% για δικαίωμα μετάθεσης, χωρίς καμία επιστημονική τεκμηρίωση, αποκλείοντας με αυτόν τον τρόπο πολλούς πάσχοντες, με στόχο και πάλι τον περιορισμό αυτών των κατηγοριών, με αποτέλεσμα και αυτό το τονίζουμε, πολλοί από αυτούς τους εκπαιδευτικούς να οδηγούνται ακόμη και σε παραίτηση.

Στα άρθρα 45 και 46, προβλέπεται ότι φορείς και νομικά πρόσωπα ιδιωτικού δικαίου θα μπορούν να παρέχουν ειδική αγωγή, σε μονάδες ειδικής αγωγής και εκπαίδευσης, για άτομα άνω των 15 ετών, αντί δηλαδή να ενισχυθεί επί της ουσίας η ειδική αγωγή, δίνεται και εδώ χώρος στην ιδιωτική πρωτοβουλία.

Στο άρθρο 47, αναφέρθηκε και ο Πρόεδρος της ΟΛΜΕ, σε περίπτωση αδυναμίας πλήρωσης των θέσεων των αιρετών στα υπηρεσιακά συμβούλια, ορίζεται ότι θα καλύπτονται με επιλογή κυρίως διευθυντών σχολείων. Πρόκειται για μια πλήρως αντιδημοκρατική διάταξη, διατηρώντας την απαράδεκτη δυνατότητα αντικατάστασης των αιρετών από το Υπουργείο Παιδείας και όχι από τους εργαζόμενους, από τις καταστάσεις των υποψηφίων, σε περίπτωση παραίτησης κάποιου αιρετού. Πρόκειται για μια ακόμη περίπτωση, όπου το Υπουργείο Παιδείας αγνοεί τις θέσεις και τις προτάσεις της Διδασκαλικής Ομοσπονδίας, όπως για εφαρμογή, αποκλειστικά, του Προεδρικού Διατάγματος 1/2003 για τις εκλογές αιρετών, δηλαδή, δια ζώσης εκλογές, κανονικές αντικαταστάσεις από τη λίστα υποψηφίων.

Τέλος, στα άρθρα 71 και 72, ανοίγεται ο δρόμος για ιδιωτικούς φορείς να αναλάβουν ακόμη και το κομμάτι της επιμόρφωσης των εκπαιδευτικών, στα πλαίσια της λειτουργίας του δημόσιου σχολείου, αγνοώντας, για μια ακόμη φορά, κατά τη γνώμη μας, επιδεικτικά τις προτάσεις της ΔΟΕ, για την επιμόρφωση των εκπαιδευτικών, όπως η επαναλειτουργία των διδασκαλείων.

Τονίζουμε, κύριοι και κυρίες του Υπουργείου Παιδείας, ότι ο δρόμος της εμπορευματοποίησης της εκπαίδευσης, ο δρόμος της επικοινωνιακής διαχείρισης των μεγάλων προβλημάτων των σχολείων, ο δρόμος της φτωχοποίησης των εκπαιδευτικών και της κατασυκοφάντησης των αγώνων μας, συρθήκαμε πάνω από 15 φορές τα τελευταία χρόνια στα δικαστήρια, επειδή διεκδικήσαμε δημόσιο δωρεάν αποκλειστικά σχολείο, είναι εντελώς αδιέξοδος και καλούμε την πολιτική ηγεσία να το καταλάβει, να δει την πραγματική εικόνα, τα πραγματικά προβλήματα του σχολείου, να ακούσει τους εκπαιδευτικούς, να ακούσει, το ξαναλέμε, τους εκπαιδευτικούς.

Τέλος, κύριε Πρόεδρε και ευχαριστώ για την ανοχή σας, θα αναφερθώ στο ζήτημα, που αναφέρθηκε και ο Πρόεδρος της ΟΛΜΕ. Νομίζουμε ότι η πολιτική ηγεσία του Υπουργείου Παιδείας οφείλει να πάρει μια ξεκάθαρη θέση, σε σχέση με δημοσιεύματα, που εμφανίστηκαν, τις τελευταίες μέρες. Φαντάζομαι τα έχει υπόψη της η πολιτική ηγεσία και τις δηλώσεις του Προέδρου των ιδιοκτητών των ιδιωτικών σχολείων, που ζητάνε, στην ουσία, κατάργηση του κλάδου των δασκάλων για τα ιδιωτικά σχολεία και ρευστοποίησή του, μαζί με άλλες ειδικότητες στα ιδιωτικά δημοτικά, κάτι το οποίο είναι εντελώς αντιπαιδαγωγικό και αντιεπιστημονικό. Δεν τεκμηριώνεται από καμία παιδαγωγική θεωρία, ως τάχα μου, δήθεν λύση στην έλλειψη δασκάλων στα ιδιωτικά σχολεία. Θέλουμε μια ξεκάθαρη απάντηση, αν το Υπουργείο προγραμματίζει, σκέφτεται ή σχεδιάζει κάτι τέτοιο. Επιτρέψτε μας, δεν είναι σωστό να υποκρίνονται οι ιδιοκτήτες των ιδιωτικών σχολείων, το πρόβλημα δεν είναι η έλλειψη δασκάλων. Αυτή τη στιγμή, στη χώρα μας, βγάζω απέξω τους απολυμένους δασκάλους και δασκάλες, που δούλεψαν, τη φετινή χρονιά, έχουμε πάνω από 5.000 άνεργους δασκάλους, που είτε ήταν στους πίνακες των αναπληρωτών και δεν δούλεψαν είτε είναι απόφοιτοι, τα δύο τελευταία χρόνια, από τα παιδαγωγικά τμήματα και, εξαιτίας του καθεστώτος των κλειστών πινάκων, δεν έχουν τη δυνατότητα να μπουν σε αυτούς τους πίνακες, υπάρχουν και είναι εδώ. Το πρόβλημα είναι ότι στα ιδιωτικά σχολεία υπάρχει ένα πλαίσιο καταστρατήγησης των εργασιακών δικαιωμάτων, έχουμε μαζικές παραιτήσεις, έχουμε τέτοιες καταγγελίες και εικόνα τέτοια από συναδέλφους, που έρχονται στη δημόσια εκπαίδευση. Άρα, λοιπόν, το πρόβλημα δεν είναι η έλλειψη, το πρόβλημα είναι οι συνθήκες εργασίας, το πρόβλημα είναι το καθεστώς, μια ανεξέλεγκτη κατάσταση, που πρέπει να αντιμετωπισθεί, με ευθύνη της Κυβέρνησης και όχι στο όνομα αυτό να δρομολογούνται πραγματικά, καθ’ υπόδειξη των εργοδοτών, αντιπαιδαγωγικές, αντεργατικές διατάξεις, οι οποίες θα μας βρουν απέναντι. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κ. Μαρίνη.

Ο επόμενος ομιλητής είναι ο κύριος Φασουλάκης, Πρόεδρος της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής, μέσω webex.

Ορίστε, έχετε τον λόγο, κ. Φασουλάκη.

 **ΙΩΑΝΝΗΣ ΦΑΣΟΥΛΑΚΗΣ (Πρόεδρος της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής (ΠΟΣΕΕΠΕΑ)):** Καλησπέρα, κύριε Πρόεδρε.

Η πάγια θέση της ΠΟΣΕΕΠΕΑ είναι η στελέχωση των σχολείων Γενικής και Ειδικής Αγωγής, των ΚΕΔΑΣΥ και των ΕΔΥ με προσωπικό σταθερό και μόνιμο, καθώς η εκπαιδευτική διαδικασία, οι θεραπευτικές παρεμβάσεις και η αξιολόγηση και ενίσχυση των μαθητών δεν μπορεί να γίνεται αποσπασματικά και χωρίς συνέχεια και συνέπεια.

 Όσον αφορά στα άρθρα του νομοσχεδίου, αρχικά στο άρθρο 7, «Εκστρατείες ενημέρωσης για την πρόληψη και την αντιμετώπιση ενδοσχολικής βίας για τη διαχείριση των αναφορών στην ειδική ψηφιακής πλατφόρμας».

Η δημιουργία της ειδικής ψηφιακής πλατφόρμας για την ενδοσχολική βία, αρχικά, ήταν ένα θετικό μέτρο, όμως λειτουργεί, χωρίς να υπάρχει το απαραίτητο προσωπικό γι’ αυτήν και δεν εξετάζω και τα αίτια τα οικογενειακά ή κοινωνικά, τα οποία προκαλούν το φαινόμενο. Η διαχείριση της πλατφόρμας έπρεπε να πραγματοποιείται από προσωπικό - ψυχολόγους, κοινωνικούς λειτουργούς - οι οποίοι θα εργάζονται αποκλειστικά γι’ αυτό το θέμα. Αυτή τη στιγμή, τη διεκπεραίωση των καταγγελιών και αναφορών στην πλατφόρμα καλούνται να φέρουν σε πέρας συνάδελφοι, που εργάζονται στα ΚΕΔΑΣΥ και στα ΕΔΥ και έχουν ήδη τεράστιο φόρτο εργασίας, με τις αξιολογήσεις και τις γνωματεύσεις των μαθητών. Σημειώνεται ότι κάθε χρόνο η πλειοψηφία των συναδέλφων αυτών είναι αναπληρωτές, με αποτέλεσμα να μην υπάρχει συνέχεια και θετικά αποτελέσματα, λόγω αλλαγής προσώπων στις θέσεις αυτές.

 Επίσης, σχετικά με τους κοινωνικούς λειτουργούς και ψυχολόγους, που εργάζονται σε ΕΔΥ ή που αντιμετωπίζουν τις περιπτώσεις σχολικού εκφοβισμού, σε πρώτο επίπεδο, μέσα στη σχολική πραγματικότητα, αντιμετωπίζουν το ασυμβίβαστο. Προτείνουμε τη στελέχωση των περιφερειακών διευθύνσεων εκπαίδευσης με ψυχολόγους και κοινωνικούς λειτουργούς, που θα είναι υπεύθυνοι για τη διαχείριση της ειδικής ψηφιακής πλατφόρμας για την ενδοσχολική βία και τη δημιουργία ομάδων δράσης.

 Για το άρθρο 18, η λογική του κόστους – οφέλους, στις περιπτώσεις μαθητών, που δικαιούνται κατ’ οίκον διδασκαλία, με την προώθηση της τηλεκπαίδευσης πρέπει να ελεγχθεί. Όλοι έχουμε βιώσει τα αποτελέσματα στον μαθητικό πληθυσμό, μέσω της τηλεκπαίδευσης, λόγω του εγκλεισμού, λόγω του covid19, υπήρξαν αρκετά περιστατικά βίας εντός και εκτός σχολείου όσο και μαθησιακές και κοινωνικές διαστάσεις, που βιώνουν οι μαθητές μας.

 Όσον αφορά τις μεταθέσεις και τις αποσπάσεις των εκπαιδευτικών, με ποσοστό αναπηρίας άνω του 80%, γίνεται αναφορά και καθιερώνεται ποσοστό 75%, αντί για 67% που ισχύει σήμερα, για να θεμελιώσουν δικαίωμα απόσπασης και 80%, για δικαίωμα μετάθεσης, χωρίς καμία επιστημονική τεκμηρίωση, με στόχο τον περιορισμό των κατηγοριών, με αποτέλεσμα πολλοί συνάδελφοι να οδηγούνται σε παραίτηση. Ζητάμε να παραμείνει το ποσοστό 67% για όλους τους συναδέλφους με αναπηρία, ώστε να αποσπώνται και να μετατίθενται στις περιοχές τους.

Στο άρθρο 19, «Επιλογή προϊσταμένων των Κέντρων Διεπιστημονικής Αξιολόγησης Συμβουλευτικής και Υποστήριξης», βλέπουμε προσθήκη ως προς τις προϋποθέσεις συμμετοχής στη διαδικασία επιλογής των προϊσταμένων και ΚΕΔΑΣΥ, αν και μάλιστα δεν υπάρχουν υποψήφιοι με διετή υπηρεσία, γίνονται δεκτοί υποψήφιοι με τουλάχιστον ένα έτος σε υπηρεσία ΚΕΔΑΣΥ, σύμφωνα με το πρώτο εδάφιο. Όλες αυτές οι αλλαγές θα πραγματοποιηθούν, ενώ δεν έχει περατωθεί η διαδικασία επιλογής στελεχών εκπαίδευσης, που προβλέπει ο νόμος 4823/2021, με ξαφνική μείωση της τετραετίας, ενώ έχουν ήδη ολοκληρωθεί όλες οι προκηρύξεις στελεχών.

 Στο άρθρο 47 ορίζεται ότι σε περίπτωση αδυναμίας πλήρωσης των θέσεων των αιρετών στα υπηρεσιακά συμβούλια, αυτές θα καλύπτονται με επιλογή κυρίως διευθυντών σχολείων. Πρόκειται για μια αντιδημοκρατική διάταξη, γιατί δίνει τη δυνατότητα αντικατάστασης των αιρετών από το Υπουργείο Παιδείας και όχι από τους εργαζόμενους, σε περίπτωση παραίτησης κάποιου αιρετού. Εμείς ζητάμε να αντικαθίσταται από τον επόμενο επιλαχόντα.

Οι θέσεις, προτάσεις της ΠΟΣΕΕΠΕΑ είναι να στελεχωθούν τα σχολεία, τα ΚΕΔΑΣΥ και τα ΕΔΥ, με μόνιμο προσωπικό, για να μπορέσουν να επιτευχθούν οι στόχοι, για να εξαλειφθεί η εργασιακή ανασφάλεια των επαγγελματιών, η οποία είναι απαραίτητη, για να λειτουργήσει σωστά το εκπαιδευτικό σύστημα. Διεκδικούμε μόνιμους διορισμούς για την κάλυψη όλων των κενών, με μονιμοποίηση και των αναπληρωτών εκπαιδευτικών Ειδικής Αγωγής και όλων των αναγκαίων εργαζόμενων στην Ειδική Αγωγή, Καθαριστριών, Φυλάκων, Οδηγών.

Αυτό προαπαιτεί την αύξηση των δαπανών για τη Δημόσια Ειδική Αγωγή και Εκπαίδευση. Στα ΚΕΔΑΣΥ παρέχονται επαρκή ψυχομετρικά εργαλεία και άμεση επιμόρφωση σε όλους όσους εργάζονται, μόνιμους και αναπληρωτές, σε ΚΕΔΑΣΥ, ΣΕΜΕΑΕ, ΕΔΥ και όχι με κλήρωση, όπως συνέβαινε τα προηγούμενα χρόνια. Να εξασφαλιστούν, επίσης, όλα τα απαραίτητα εργαλεία για κάθε ειδικότητα που εμπλέκεται στη διαδικασία αξιολόγησης του μαθητή.

Επίσης, ένα πολύ σημαντικό ζήτημα για μας είναι να δοθεί άμεσα λύση στο ζήτημα της παιδοψυχιατρικής εκτίμησης, που πολλές φορές είναι απαραίτητη, ώστε να ολοκληρωθεί η αξιολόγηση και να δοθεί από την ομάδα του ΚΕΔΑΣΥ. Σε καμιά περίπτωση, να μη χρειάζεται να «μπαίνει το χέρι των γονιών στην τσέπη», πληρώνοντας συναντήσεις στους εν λόγω ψυχιάτρους, ώστε να έχουν έγκαιρα τη γνωμάτευση του μαθητή ή της μαθήτριας. Προτείνουμε τη διασύνδεση με τις δημόσιες ιατροπαιδαγωγικές υπηρεσίες με τα Κέντρα Ψυχικής Υγείας και την πλήρη στελέχωσή τους, με το απαραίτητο μόνιμο προσωπικό.

Επίσης, υπάρχει μεγάλο πρόβλημα στις αξιολογήσεις σε απομακρυσμένα μέρη και νησιά, όπου χρειάζεται να μεταφέρονται στην πρωτεύουσα των νησιών, για να αξιολογηθούν. Κάθε μάθημα να λαμβάνει τη στήριξη, που είναι απαραίτητη και να μη λειτουργούν κόφτες παροχών στο όνομα του «εξορθολογισμού» των υπηρεσιών συμπερίληψης.

Επίσης, ζητάμε μαζικές και μόνιμες προσλήψεις στα ΚΕΔΑΣΥ, για το λόγο πώς θα μειωθεί ο χρόνος αναμονής των αξιολογήσεων και θα γίνει πιο εύρυθμη η λειτουργία για όλους. Σκεφτείτε ότι πολλά ΚΕΔΑΣΥ έχουν από 1 έως και παραπάνω έτη αναμονής μαθητών, για να πάρουν μια γνωμάτευση, μία αξιολόγηση.

Διεκδικούμε σύγχρονα και ασφαλή κτήρια, για να στεγαστούν τα Ειδικά Σχολεία, όπου να καλύπτονται όλες οι εκπαιδευτικές και θεραπευτικές ανάγκες των παιδιών με ειδικές ανάγκες και κάθε αναγκαία δομή Ειδικής Αγωγής. Τα περισσότερα Σχολεία Ειδικής Αγωγής είναι εργαστήρια, τα οποία δεν είχαν τις προδιαγραφές να γίνουν Ειδικά Σχολεία. Η έλλειψη χώρων, ο συνωστισμός των μαθητών σε μικρούς χώρους, η παλαιότητα των κτηρίων και η έλλειψη τους δημιουργούν κινδύνους τόσο για μαθητές όσο και για εκπαιδευτικούς.

Τέλος, θέλω να πω ότι το κόστος των μεταφορών του μαθητικού πληθυσμού με Ειδικές Εκπαιδευτικές Ανάγκες είναι υπέρογκο για τα δημόσια ταμεία και θα πρέπει να βρεθεί μια λύση άμεσα. Για αυτό ζητάμε τη δημιουργία φορέα μεταφοράς τους, με πανελλαδική ευθύνη για κάλυψη όλων των αναγκών, με σύγχρονα μέσα μεταφοράς.

Κλείνοντας, θέλω να τονίσω ότι η εύρυθμη και ορθή λειτουργία του εκπαιδευτικού μας συστήματος απαιτεί συνδιαμόρφωση του πλαισίου από τους εκπαιδευτικούς ΕΕΠ-ΕΒΠ, που βρίσκονται στο πεδίο, μαζί με τους φορείς, που παίρνουν αποφάσεις και νομοθετούν. Ο στόχος πρέπει να είναι ένας: η καλύτερη παροχή εκπαιδευτικών υπηρεσιών στους μαθητές. Αυτό, βέβαια, δε γίνεται χωρίς την ύπαρξη σταθερού και μόνιμου προσωπικού στα σχολεία, στα ΚΕΔΑΣΥ και στις ΕΔΥ.

Σας ευχαριστώ πολύ, κ. Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Φασουλάκη.

Προτού πάμε στον επόμενο ομιλητή, να υπενθυμίσω ότι υπάρχει και η δυνατότητα υποβολής υπομνήματος. Αντιλαμβάνομαι ότι ο χρόνος των 5 λεπτών, ενδεχομένως είναι περιορισμένος, αλλά μπορείτε να καταθέσετε και γραπτό υπόμνημα. Παράκληση, να τηρηθεί ο χρόνος, για να μπορέσουν όλοι οι ομιλητές να μιλήσουν.

Ο επόμενος είναι ο κ. Ιωάννης Λυμβαίος, Οργανωτικός Γραμματέας της Εθνικής Συνομοσπονδίας Ατόμων με Αναπηρία.

**ΙΩΑΝΝΗΣ ΛΥΜΒΑΙΟΣ (Οργανωτικός Γραμματέας της Εθνικής Συνομοσπονδίας Ατόμων με Αναπηρία):** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι βουλευτές, αρχικά, εκ μέρους της Ε.Σ.Α.μεΑ. σας ευχαριστούμε για την πρόσκληση στη συνεδρίαση της Επιτροπής σας.

Έχουμε καταθέσει σχετικό υπόμνημα και πολύ σύντομα, χωρίς να καταχραστώ το χρόνο σας, θα κάνω αναφορά στις σχετικές προτεινόμενες διορθώσεις και συμπληρώσεις κατ’ άρθρο του νομοσχεδίου.

Καταρχήν, στο άρθρο 2, προτείνουμε στην παράγραφο δ` να διορθωθεί ο όρος «Ειδικό Σχολείο» με τον όρο «ΣΜΕΑΕ». Στο άρθρο 3, είναι πολύ θετική η διάταξη της παραγράφου 2, σχετικά με την εφαρμογή Ψηφιακού Φροντιστηρίου στην Δ` τάξη στο ΕΝΕΓΥΛ. Ωστόσο, πρέπει να γίνει αναφορά στο ότι η ηλεκτρονική αυτή εφαρμογή θα πληροί τις προδιαγραφές προσβασιμότητας για τα Άτομα με Αναπηρία. Για αυτόν το λόγο, προτείνεται και η σχετική διορθωτική συμπλήρωση, όπως η ίδια συμπλήρωση προτείνεται και στο άρθρο 4, για την εφαρμογή του επαγγελματικού προσανατολισμού.

Στο άρθρο 4, ομοίως, θεωρούμε πολύ σημαντική τη μεταρρύθμιση για τον επαγγελματικό προσανατολισμό. Ωστόσο, υπάρχουν τα εξής σημαντικά αρνητικά σημεία. Πρώτον, η υπηρεσία του Επαγγελματικού Προσανατολισμού αναφέρεται μέσα ότι «θα παρέχεται από ιδιωτικούς φορείς και όχι από το δημόσιο εκπαιδευτικό σύστημα», με ό,τι αυτό συνεπάγεται, τόσο για τα δημόσια οικονομικά όσο, κυρίως, για την πιθανή κατευθυνόμενη ζήτηση σε επαγγέλματα ή τομείς.

Δεύτερον, δεν αναφέρεται πουθενά στο άρθρο και στο νόμο, αν θα είναι δωρεάν η παροχή της υπηρεσίας του επαγγελματικού προσανατολισμού και εάν θα καλούνται να επιβαρυνθούν οικονομικά οι μαθητές – μαθήτριες και οι οικογένειές τους. Πρέπει να αναφέρεται ξεκάθαρα ότι η υπηρεσία ατομικής συμβουλευτικής επαγγελματικού προσανατολισμού διενεργείται δωρεάν σε κάθε μαθητή και μαθήτρια, λαμβάνοντας υπόψη και τις ιδιαίτερες εκπαιδευτικές ανάγκες, αλλά και την αναπηρία κάθε μαθητή και κάθε μαθήτριας, ως προς την εξατομίκευση της παροχής υπηρεσίας.

Με βάση, λοιπόν, αυτές τις σοβαρές παρατηρήσεις, έχουμε κάνει και τις σχετικές διορθώσεις και συμπληρώσεις στο άρθρο 4, όπου, μπορείτε να τις δείτε στο σχετικό υπόμνημα, που έχουμε καταθέσει, τόσο στην Επιτροπή σας, κύριε Πρόεδρε, όσο και στο Υπουργείο, κατά τη φάση της ανοιχτής διαβούλευσης.

 Θεωρούμε πολύ σημαντική την πρόβλεψη του άρθρου 5, σχετικά με τη δυνατότητα λειτουργίας αυτόνομης τάξης γυμνασίου, σε απομακρυσμένες ορεινές περιοχές. Ωστόσο, πρέπει να προβλεφθεί ακριβώς η ίδια δυνατότητα και για μαθητές και μαθήτριες με αναπηρία, σε απομακρυσμένες ορεινές περιοχές, που φοιτούν στο δημοτικό και γενικά για μαθητές και μαθητές με αναπηρία για όσο φοιτούν στην υποχρεωτική εκπαίδευση. Λόγου χάριν, στο Διδυμότειχο, για πέμπτη χρονιά, δεν θα λειτουργήσει το ειδικό δημοτικό σχολείο, με συνέπεια μαθητές και μαθήτριες να κάνουν δεκάδες χιλιόμετρα και να πηγαίνουν στην Ορεστιάδα, ενώ μαθητές από τον ορεινό όγκο του Διδυμοτείχου δεν πηγαίνουν καν στο σχολείο. Οι πολλές περιπτώσεις μαθητών και μαθητριών με αναπηρία, στη νησιωτική χώρα, που είτε δεν πηγαίνουν στο σχολείο είτε οι οικογένειές τους εξαναγκάζονται σε εσωτερική μετανάστευση, στην ίδια τους τη χώρα.

Άρθρο 6. Όταν τα θύματα σχολικής βίας ή εκφοβισμού είναι άτομα με αναπηρία ή χρόνια πάθηση, πιθανόν και αυτό προτείνουμε είναι να χρειάζεται και συνδρομή πιο εξειδικευμένων ειδικών επιστημόνων. Γι’ αυτό και έχουμε προτείνει σχετική συμπλήρωση του άρθρου με τις ειδικότητες αυτές.

 Άρθρο 7. Θεωρούμε σημαντικό στις εκστρατείες ενημέρωσης να συμπεριληφθεί και η ενημέρωση και επιμόρφωση σε ζητήματα αναπηρίας, δεδομένου, ότι τα παιδιά με αναπηρίες, που φοιτούν στη γενική εκπαίδευση, είναι συχνά θύματα εκφοβισμού και βίας.

Άρθρο 13. Πρέπει να προστεθεί στις αρμοδιότητες της Επιτροπής και αυτή της διασφάλισης προσβασιμότητας αυτών των σχολικών μονάδων σε υποδομές και εκπαιδευτικό υλικό, που χρησιμοποιείται, περιλαμβανομένων των εύλογων προσαρμογών στα εργαστήρια των σχολείων αυτών.

 Άρθρο 17. Θετική η διάταξη, σύμφωνα με την οποία ο χρόνος απόσπασης λογίζεται, ως χρόνος υπηρέτησης στην οργανική θέση. Θέμα, άλλωστε, που αποτελούσε και διαρκές αίτημα της Ε.Σ.Α.μεΑ., μαζί και με την άμεση επικαιροποίηση του π.δ. 50 του 96. Ωστόσο, προτείνεται να ισχύει το ίδιο ποσοστό αναπηρίας, τόσο για τους ίδιους τους εκπαιδευτικούς ΕΕΠ και ΕΒΠ όσο και για τους - τις συζύγους, για τους γονείς βιολογικούς και θετούς ατόμων με αναπηρία, με ποσοστό από 67% και άνω, ανεξαρτήτως πάθησης. Επιπρόσθετα, για λόγους ισονομίας, η εν λόγω διάταξη, κύριε Πρόεδρε, θα πρέπει να έχει αναδρομική ισχύ.

 Άρθρο 18. Επίσης, θεωρούμε θετική και αυτή τη διάταξη, που αφορά τις μεταθέσεις εκπαιδευτικών με αναπηρίες και με χρόνιες παθήσεις Είναι ένα θέμα η διευθέτηση του οποίου αποτελεί πάγιο και διαρκές αίτημα της Ε.Σ.Α.μεΑ.. Ωστόσο, προτείνεται, αφενός, το ποσοστό αναπηρίας, που προβλέπεται στο σχέδιο νόμου, από 80% να πάει σε 67%, αφετέρου, να διευρυνθεί και να ισχύει για μεταθέσεις εκπαιδευτικών, που έχουν σύζυγο ή τέκνο με ποσοστό αναπηρίας από 67% και άνω και ανεξάρτητα από το είδος αναπηρίας.

 Άρθρο 26. Πρέπει να διασφαλιστεί ότι η ηλεκτρονική αυτή πλατφόρμα θα είναι και αυτή προσβάσιμη στα άτομα με αναπηρία και θα πληροί τις προδιαγραφές προσβασιμότητας για τα άτομα με αναπηρία.

 Άρθρο 45. Μια ακόμα σημαντική διάταξη, για την οποία έχουμε καταθέσει σχετικές βελτιώσεις και διορθώσεις, με το υπόμνημα, που έχουμε ήδη καταθέσει στην Επιτροπή και στο Υπουργείο.

Τέλος, απευθυνόμενος στην πολιτική ηγεσία του Υπουργείου, που είναι σήμερα στην Επιτροπή μας, προχθές, στείλαμε σχετικό έγγραφο, με αφορμή την έντονη φημολογία από κύκλους εκπαίδευσης, περί ύπαρξης επτασφράγιστου μυστικού του Υπουργείου Παιδείας, που αφορά σε προχωρημένη προετοιμασία σχεδίου νόμου για την εκπαίδευση των ατόμων με αναπηρία και με χρόνιες παθήσεις, ένα θέμα, που διαχρονικά είναι στην προμετωπίδα των διεκδικήσεων της Ε.Σ.Α.μεΑ.. Αυτό επιβεβαιώνεται ή διαψεύδεται;

Σας ευχαριστώ πάρα πολύ. Αναλυτικά, μπορείτε να δείτε το υπόμνημα. Είμαι στη διάθεσή σας για ερωτήσεις.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ. Ο επόμενος ομιλητής είναι ο κ. Σταύρος Δουλκερίδης.

**ΣΤΑΥΡΟΣ ΔΟΥΛΚΕΡΙΔΗΣ (Πρόεδρος του Συλλόγου Διπλωματούχων Μηχανικών Αποφοίτων ΠΑ.Δ.Α.):** Καλησπέρα, κυρίες και κύριοι Βουλευτές. Με την παρουσία μας στη σημερινή συνεδρίαση, θέλουμε να επισημάνουμε επί του νομοσχεδίου, που έχει κατατεθεί προς ψήφιση, τα εξής.

Το άρθρο 37 του παρόντος νομοσχεδίου, το οποίο τροποποιεί την παράγραφο 2 του άρθρου 66 του νόμου 4610, διασφαλίζει πως όλοι οι απόφοιτοι των τμημάτων της Σχολής μηχανικών ΠΑΔΑ, οι οποίοι ολοκλήρωσαν πενταετές προπτυχιακό πρόγραμμα σπουδών, θα συμπεριληφθούν στις αντιστοιχίσεις με τμήματα πολυτεχνικών σχολών ΑΕΙ.

Η εν λόγω τροποποίηση θα αποτελέσει εχέγγυο για την νέα ΕΣΕΑΑ κατάληξη της δίκαιης προσπάθειάς μας για την απόδοση των επαγγελματικών δικαιωμάτων σε χιλιάδες αποφοίτους διπλωματούχους μηχανικούς του ΠΑΔΑ.

Να σημειώσω πως μέχρι και σήμερα το σύνολο των αποφοίτων αυτών από όλα τα τμήματα της Σχολής Μηχανικών ΠΑΔΑ ανέρχεται περίπου στους 2.000, στους οποίους προστίθενται, κάθε έτος, σχεδόν 300 απόφοιτοι επιπλέον.

Πρέπει να αναφερθεί πως τα προπτυχιακά προγράμματα σπουδών, που προσφέρουν τα τμήματα της σχολής μηχανικών ΠΑΔΑ, αξιολογήθηκαν και πιστοποιήθηκαν, σύμφωνα με την Εθνική Αρχή Ανώτατης Εκπαίδευσης, με βάση 12 κριτήρια.

Δυο περισσότερα κριτήρια από υφιστάμενες πολυεθνικές σχολές και αξιολογήθηκαν ως πλήρως συμμορφούμενα.

Η συνολική ένταξη των τμημάτων της σχολής μηχανικών, στην επερχόμενη νεοσύστατη πολυτεχνική σχολή του ΠΑΔΑ, αποτελεί ορόσημο για τη συνέχεια της υπάρχουσας καλής συνεργασίας, μεταξύ των τμημάτων της Σχολής.

Τέλος, υπενθυμίζουμε την ανάγκη για την άμεση έκδοση των κοινών Υπουργικών αποφάσεων της Επιτροπής του άρθρου 66 του νόμου 4610/2019, των τμημάτων της σχολής μηχανικών για την απόφαση ίδρυσης πολυτεχνικής σχολής στο ΠΑΔΑ, καθώς οι χιλιάδες απόφοιτοι διπλωματούχοι μηχανικοί προσδοκούν να συμμετέχουν στις εξετάσεις για την άδεια άσκησης επαγγέλματος του ΤΕΕ άμεσα. Για αυτούς τους λόγους, ζητάμε να ψηφιστεί το άρθρο 37 του εν λόγω νομοσχεδίου, που εισάγεται, σήμερα.

Στο σημείο αυτό, θα θέλαμε να ευχαριστήσουμε τον κύριο Συρίγο, για τη συνεχή στήριξη στην προσπάθεια αυτή, ιδιαίτερα στη διαδικασία έκδοσης των κριτηρίων αντιστοίχισης, καθώς και στη διαδικασία απόδοσης του Degrated Master στα τμήματα της σχολής μας. Τον Πρόεδρο, κύριο Κατσώνη, Υπουργείο Υποδομών και Μεταφορών, καθώς και τα Μέλη της Επιτροπής του άρθρου 66, υπηρεσιακών και μελών του ΤΕΕ, για την ολοκλήρωση των εισηγήσεων της αντίστοιχης συστημάτων σχολής μηχανικών ΠΑΔΑ, με πολυτεχνικά τμήματα. Τον Πρόεδρο της ΕΘ.Α.Α.Ε., κ. Μήτκα, ιδιαίτερα για την ολοκλήρωση των διαδικασιών πιστοποίησης των προπτυχιακών προγραμμάτων σπουδών ΠΑΔΑ και τον Υπουργό κ. Πιερρακάκη, που από την πρώτη ημέρα ανάληψης των καθηκόντων του, αντιμετώπισε το εν λόγω αίτημα, με πρώτη προτεραιότητα. Τέλος, θα θέλαμε να ευχαριστήσουμε για τη συνεχή προσπάθεια και τη στήριξη του, τον κ. Καλδή, Πρύτανη του ΠΑΔΑ, καθώς και ολόκληρη την ακαδημαϊκή κοινότητα του Πανεπιστημίου μας. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Εμείς ευχαριστούμε.

Τον λόγο έχει ο κύριος Ιωάννης Σεϊμένης, Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού ΠΟΣΔΕΠ.

**ΙΩΑΝΝΗΣ ΣΕΙΜΕΝΗΣ (Πρόεδρος** **της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ):** Ευχαριστώ πολύ, κύριε Πρόεδρε.

Καλησπέρα σε όλες και όλους. Το γενικό σχόλιο είναι, κύριε Πρόεδρε, ότι οι διατάξεις για την τριτοβάθμια εκπαίδευση προσπαθούν ουσιαστικά να λύσουν κάποιες δυσαρμονίες ήσσονος σημασίας, μεταξύ των νόμων 4957/22 και του νόμου 5094/24.

Βεβαίως, να διορθώσουν κάποιες από τις μεγάλες δυσλειτουργίες, που επέφερε ο νόμος 4957/22 και τις οποίες έχουμε πολλάκις επισημάνει.

Παράδειγμα: Το άρθρο 44 προσπαθεί να λύσει το ζήτημα της πρακτικής άσκησης, άλλη μια διόρθωση, δηλαδή, στο εμβληματικό νομοσχέδιο 4957, ενώ πολλά σημαντικά ζητήματα παραμένουν εκκρεμή. Τα έθιξε και η Σύνοδος Πρυτάνεων. Η παιδαγωγική και διδακτική επάρκεια, το θέμα των μητρώων γνωστικών αντικειμένων των ΔΕΠ, το ζήτημα των ακαδημαϊκών υποτρόφων, αυτά ουσιαστικά δεν ρυθμίζονται, ενώ θα έπρεπε να ρυθμίζονται με το παρόν νομοσχέδιο.

Ειδικά θέματα του άρθρου 31. Εδώ να σημειώσουμε, ότι το συγκεκριμένο άρθρο αφορά στην αναγνώριση ακαδημαϊκών τίτλων σπουδών Ιατρικής και Οδοντιατρικής χωρών εκτός Ε.Ε.. … …

*(Διακοπή ρεύματος )*

 **ΧΡΙΣΤΟΔΟΥΛΟΣ ΣΤΑΦΑΝΑΔΗΣ (Πρόεδρος της Επιτροπής):** Το λόγο έχει ο κ. Σπυρίδων Δουκάκης, Πρόεδρος του Ινστιτούτου Εκπαιδευτικής Πολιτικής (Ι.Ε.Π.).

 **ΣΠΥΡΙΔΩΝ ΔΟΥΚΑΚΗΣ (Πρόεδρος του Ινστιτούτου Εκπαιδευτικής Πολιτικής (Ι.Ε.Π.):** Σας ευχαριστώ πολύ. Καλό μεσημέρι σε όλες και σε όλους.

Θα ξεκινήσω, λέγοντας ότι η καινοτόμος πρωτοβουλία της δημιουργίας της κεντρικής ηλεκτρονικής εφαρμογής πρόσβασης, μέσω της Ενιαίας Ψηφιακής Πύλης της Δημόσιας Διοίκησης «gov.gr», αποτελεί μια εξαιρετική πρωτοβουλία, που θα προσφέρει σημαντικά οφέλη στην εκπαιδευτική κοινότητα. Είναι πάρα πολύ σημαντικό για την εκπαιδευτική κοινότητα ότι ενοποιούνται όλες οι εκπαιδευτικές υπηρεσίες, σε μια ενιαία πύλη, μιας και υπήρχαν πολλαπλά διάσπαρτα έργα από διάφορους φορείς σε διακριτές πλατφόρμες, που δεν βοηθούσαν και δεν ενίσχυαν την εκπαιδευτική πράξη. Επειδή έχουμε ουσιαστικά αναλάβει την υποστήριξη αυτού όλου του εγχειρήματος, θα προσπαθήσουμε να διευκολύνουμε πλήρως την εκπαιδευτική κοινότητα στο πλαίσιο αυτό.

Επιπλέον, οι ομόχρονες και ετερόχρονες ευκαιρίες εκπαίδευσης, που έρχονται να συμβάλλουν ουσιαστικά στις τάξεις, που τα παιδιά εξετάζονται, πανελλαδικά, είναι ένα πρωτόγνωρο πλαίσιο, για την ελληνική εκπαίδευση και μια ουσιαστική στήριξη στους μαθητές και στους εκπαιδευτικούς, προσφέροντας ισότιμη και χωρίς αποκλεισμούς και ανοικτή μάλιστα πρόσβαση σε εκπαιδευτικό υλικό και δομές εκπαίδευσης υψηλής ποιότητας, που είναι, πράγματι, ένα από τα κύρια χαρακτηριστικά, που επιδιώκουμε, τον τελευταίο αυτόν χρόνο, τα τελευταία χρόνια. Δύσκολα συναντάμε στην εκπαίδευση τέτοιες πρωτοβουλίες και ουσιαστικά ερχόμαστε να υποστηρίξουμε τις διαφορετικές ανάγκες των μαθητών και των μαθητριών μας και να ενισχύσουμε τη συνολική εκπαιδευτική τους εμπειρία.

Στο ίδιο πλαίσιο και οι αυτόνομες τάξεις του Γυμνασίου στις απομακρυσμένες περιοχές. Είναι μια ουσιαστική παρέμβαση του Υπουργείου, που έρχεται να ανοίξει σχολεία σε περιοχές, που δεν ήταν εφικτό να υπάρχει σχολείο. Ως Ινστιτούτο Εκπαιδευτικής Πολιτικής (Ι.Ε.Π.), θα κάνουμε όλες τις απαραίτητες ενέργειες, για να μπορέσουμε να στηρίξουμε περισσότερο το εγχείρημα, το οποίο πιστεύουμε ακράδαντα πως θα βοηθήσει τις τοπικές κοινωνίες, τις οικογένειες και κυρίως τα παιδιά μας.

Στο πλαίσιο της σχολικής βίας και των φαινομένων εκφοβισμού, ως Ινστιτούτο Εκπαιδευτικής Πολιτικής (Ι.Ε.Π.), ήδη, προχωρήσαμε στις πρωτοβουλίες της επιμόρφωσης των τετραμελών ομάδων και συνεχίζουμε να εισηγούμαστε πρωτοβουλίες, που θα διευκολύνουν και θα συνδράμουν στην καλύτερη αντιμετώπιση του προβλήματος. Τα άρθρα, που δημοσιεύει το υπάρχον νομοσχέδιο, ενισχύουν ακόμα περισσότερο τις δράσεις που απαιτούνται.

Τώρα, στο Κεφάλαιο Η’, περιλαμβάνονται τρεις ρυθμίσεις για το Ινστιτούτο Εκπαιδευτικής Πολιτικής (Ι.Ε.Π.). Πρόκειται για τη σύσταση του Μητρώου Επιμόρφωσης Εκπαιδευτικών, που αποτελούσε ζητούμενο τις δύο τελευταίες δεκαετίες. Το Μητρώο θα προσφέρει μια νέα δομή επιμορφωτικών εμπειριών, που θα επιτρέπει σε εκπαιδευτικούς να συμμετέχουν σε αυτές επιμορφώσεις πιο εύκολα, μιας και θα πραγματοποιούνται από Μητρώο Επιμορφωτών και, ταυτόχρονα, θα λαμβάνουν χώρα, όταν δημιουργείται ομάδα επιμορφούμενων ή όταν μας προσδιορίζονται ανάγκες επιμόρφωσης. Αυτή η προοπτική δίνει ουσιαστικά μοναδικές ευκαιρίες στους εκπαιδευτικούς να λαμβάνουν επιμόρφωση, σύμφωνα με τις ανάγκες τους, τον δικό τους διαθέσιμο χρόνο σε προγράμματα, που θα είναι καλό σχεδιασμένα, βιωματικά και χρήσιμα.

Για τον λόγο αυτόν, στο άρθρο 72, επαναπροσδιορίζεται ο ρόλος του Τμήματος Επιμόρφωσης και Αξιολόγησης Εκπαιδευτικού Έργου και Εκπαιδευτικών.

Τέλος, με το άρθρο 73, διευκολύνεται ο Διευθυντής ή ο Προϊστάμενος της σχολικής μονάδας, μετά από εισήγηση του Συλλόγου Διδασκόντων να συνεργάζεται με κάθε φορέα, που κρίνει σκόπιμο, με σκοπό τη συμμετοχή της σχολικής μονάδας σε προγράμματα και δράσεις πολιτιστικού, αθλητικού, κοινωνικού ή εκπαιδευτικού ενδιαφέροντος. Με τον τρόπο αυτόν, ενισχύεται η αυτονομία της σχολικής μονάδας, που αποτελεί ένα πάγιο αίτημα της εκπαιδευτικής κοινότητας. Σας ευχαριστώ, θερμά.

**ΧΡΙΣΤΟΔΟΥΛΟΣ ΣΤΑΦΑΝΑΔΗΣ (Πρόεδρος της Επιτροπής):** Σας ευχαριστούμε, κύριε Δουκάκη.

Το λόγο έχει η κυρία Γεωργία Ρεμπούτσικα, Διευθύνουσα Σύμβουλος του Οργανισμού Πιστοποίησης Προσόντων και Επαγγελματικού Προσανατολισμού (ΕΟΠΠΕΠ).

**ΓΕΩΡΓΙΑ ΡΕΜΠΟΥΤΣΙΚΑ (Διευθύνουσα Σύμβουλος του Εθνικού Οργανισμού Πιστοποίησης Προσόντων και Επαγγελματικού Προσανατολισμού (ΕΟΠΠΕΠ):** Αρχικά να πω ότι χαιρόμαστε πολύ, που έχουμε κληθεί να σχολιάσουμε μια διάταξη, που έχει έρθει να λειτουργήσει συμπληρωματικά σε μία αρμοδιότητα, που έχει ο ΕΟΠΠΕΠ, αυτής της συμβουλευτικής επαγγελματικού προσανατολισμού. Μια αρμοδιότητα, η οποία έρχεται να εμπλουτίσει το παρόν νομοσχέδιο και να λειτουργήσει υποστηρικτικά σε όλες τις λειτουργίες, που πραγματοποιούμε και το τελευταίο χρονικό διάστημα, αλλά και όλη τη διάρκεια της θητείας μου, σχετικά με τη συμβουλευτική επαγγελματικού προσανατολισμού.

Η πλατφόρμα, που θα λειτουργήσει, η ηλεκτρονική πύλη, που θα λειτουργήσει, μέσω του gov.gr για ατομική συμβουλευτική, έρχεται να συμπληρώσει την υπηρεσία που ήδη έχουμε, την Εθνική Πύλη Δια Βίου, ΣΥΕΠ, στην ενιαία ψηφιακή πύλη του gov.gr.

 Ο ΕΟΠΠΕΠ λειτουργεί κάποιες δράσεις. Όπως γνωρίζουμε όλοι, είναι εθνικό κέντρο Euroguidance Europass και του NQF. Ενημερώνει, λειτουργεί και υλοποιεί κάποιες ενημερωτικές δράσεις, τις οποίες είχε αναπτύξει και το τελευταίο χρονικό διάστημα, για να υποστηρίξει τόσο σχολεία, τα οποία δεν είχαν πρόσβαση στη συμβουλευτική. Με τη συγκεκριμένη πλατφόρμα, θα επανδρώσει καλύτερα την όλη πρωτοβουλία, που παίρνει το Υπουργείο.

Όσον αφορά τους πιστοποιημένους συμβούλους επαγγελματικού προσανατολισμού, να πω ότι εξ όσων γνωρίζουμε, οι σύμβουλοι επιπέδου α’ έχουν υπερδιπλασιαστεί, θα έλεγα. Εργαζόμαστε σκληρά, τόσο για να πιστοποιήσουμε το επαγγελματικό περίγραμμα, που όλος ο κλάδος θέλει, που αφορά τους συμβούλους επαγγελματικού προσανατολισμού, αλλά και να ανοίξουμε, να πραγματοποιήσουμε, για πρώτη φορά, εξετάσεις πιστοποίησης για συμβούλους επαγγελματικού προσανατολισμού επιπέδου β’.

Συνεπώς, η παρούσα διάταξη είναι πολύ θετική για τον ΕΟΠΠΕΠ. Λειτουργεί υποστηρικτικά στις ήδη υπάρχουσες δράσεις, που υλοποιούμε και σε συνεργασία με τα ψηφιακά εργαλεία, που διαθέτει ο ΕΟΠΠΕΠ, νομίζω ότι θα λειτουργήσει πολύ θετικά για ένα θεσμό, που πολλοί από εμάς μόνο θετικά και ευχάριστα έχουμε να θυμόμαστε απ’ τα σχολικά μας χρόνια, αυτή του επαγγελματικού προσανατολισμού. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ρεμπούτσικα. Ο επόμενος ομιλητής είναι ο κ. Γεώργιος Χριστόπουλος, Πρόεδρος της Ομοσπονδίας Ιδιωτικών Εκπαιδευτικών Λειτουργών Ελλάδας, ΟΙΕΛΕ.

**ΓΕΩΡΓΙΟΣ ΧΡΙΣΤΟΠΟΥΛΟΣ (Πρόεδρος της Ομοσπονδίας Ιδιωτικών Εκπαιδευτικών Λειτουργών Ελλάδας (ΟΙΕΛΕ)**: Κύριε Πρόεδρε, κύριοι βουλευτές και αγαπητοί συνάδελφοι. Κατ’ αρχήν, να ευχαριστήσω τους δύο συναδέλφους από τη ΔΟΕ και την ΟΛΜΕ για τη συμπαράσταση, γιατί πράγματι ο κλάδος μας είναι σε πολύ κακή κατάσταση.

Θα ξεκινήσω με ένα θέμα, που τέθηκε. Δεν υπάρχει στο νομοσχέδιο, είναι ένα θέμα, το οποίο είδε το φως της δημοσιότητας για τη δυνατότητα διορισμού καθηγητών της δευτεροβάθμιας στην πρωτοβάθμια. Θέλουμε μια σαφή απάντηση από το Υπουργείο, ότι κάτι τέτοιο δεν τίθεται.

Προχωράμε στα θέματα του νομοσχεδίου. Είναι πρώτη φορά, που στα χρονικά της Ομοσπονδίας, θα μιλήσουμε για ένα νομοσχέδιο, μη μιλώντας για το τι περιέχει, αλλά κυρίως για το τι δεν περιέχει, γιατί ο κλάδος μας είναι σε πάρα πολύ κακή κατάσταση. Έχουμε κάνει επανειλημμένως προτάσεις νομοθέτησης. Δεν έχουν ληφθεί υπόψη και στα τόσα άρθρα του νομοσχεδίου, που μέχρι για το Πατριαρχείο Αντιοχείας είδαμε και για προσκόπους, για την ιδιωτική εκπαίδευση υπάρχουν δύο άρθρα και αυτά υπέρ των ιδιοκτητών των ιδιωτικών σχολείων και αυτό μας θλίβει.

Άραγε, τα μόνα θέματα, που απασχολούν την ιδιωτική εκπαίδευση, είναι αυτά τα δύο; Δεν είναι ότι σε τρία χρόνια έχει απολυθεί το ένα τρίτο του κλάδου, αριθμός πρωτοφανής, ακόμα και για τον ιδιωτικό τομέα; Δεν είναι πρωτοφανές ότι με τις διατάξεις του νόμου 4713/2020, ο νόμος Κεραμέως, δίνει τη δυνατότητα, με την απειλή της απόλυσης, να εργάζονται κυρίως δάσκαλοι και νηπιαγωγοί μέχρι το απόγευμα, το βράδυ, χωρίς να πληρώνονται τα σαββατοκύριακα, τις αργίες, το καλοκαίρι στα summer camp, χωρίς ούτε το Υπουργείο Εργασίας ούτε το Υπουργείο Παιδείας να σηκώνουν το δαχτυλάκι τους;

Δεν είναι ότι στο άρθρο 9 β’ υπάρχει αντισυνταγματική διάταξη για βλαπτική μεταβολή των όρων εργασίας, ότι μπορεί να παίρνει ο ιδιοκτήτης τον εκπαιδευτικό και να του λέει «έχεις 20 ώρες, όχι θα έχεις 12, γιατί έτσι μου αρέσει.» Δεν είναι το όνειδος της δήθεν εθελοντικής παραίτησης, που μετατρέπεται σε «ή παραιτείσαι από μέρος του ωραρίου για να πάρω κάποιον δικό μου ή απολύεσαι;» Δεν είναι ότι υποχρεώνοντας τα ιδιωτικά νηπιαγωγεία να δουλεύουν 10 και 12 ώρες τη μέρα, κάνοντας τον κηπουρό, τη συνοδό, τη μαγείρισσα, χωρίς κανείς να ελέγχει τίποτα και λαμβάνοντας σπάνια το νόμιμο μισθό τους; Δεν είναι ότι υπάρχει ένοχη σχέση μικροδιαπλοκής, ανάμεσα στο Υπουργείο Παιδείας και κάποιες διευθύνσεις εκπαίδευσης, οι οποίες αφήνουν, χωρίς έλεγχο τα ιδιωτικά σχολεία;

Γι’ αυτά και πολλά ακόμη, όπως η αναγνώριση της προϋπηρεσίας των αναπληρωτών, προερχόμενων από την ιδιωτική εκπαίδευση, που δεν είναι διετής, αλλά είναι τριετής για δύο και τρεις ημέρες και αυτό νομίζω έχει επισημανθεί και στην ομιλία. Και βέβαια, για την προϋπηρεσία των αναπληρωτών νηπιαγωγών από την ιδιωτική εκπαίδευση, τα έχουμε πει. Ελπίζουμε κάτι να γίνει.

Συνοπτικά τώρα. Θεωρούμε ότι η καθιέρωση της ψηφιακής ενισχυτικής μάθησης είναι θετική, αρκεί να λαμβάνονται πρόνοιες για το να είναι συμπληρωματική. Να είναι σύγχρονη και ασύγχρονη και όχι απλώς πολύωρη παραμονή των μαθητών μπροστά στην οθόνη και να προστατεύονται και οι εργασιακές σχέσεις των εκπαιδευτικών.

 Θεωρούμε, επίσης, ότι θα πρέπει για τους εκπαιδευτικούς, που συμμετέχουν στην Ψηφιακή Ενισχυτική, αν προέρχονται από την ιδιωτική εκπαίδευση, να δίνεται κάποιο επιπλέον κίνητρο, σε σχέση με την παραμονή τους στον πίνακα.

Θετικά, επίσης, κρίνουμε την πρωτοβουλία για το τεστ δεξιοτήτων στον επαγγελματικό προσανατολισμό. Θα λέγαμε μάλιστα ότι θα μπορούσε να υπάρχει και στην κατώτερη δευτεροβάθμια, αρκεί να παραμείνει στον έλεγχο του δημοσίου και να μην έχουμε εισροή ιδιωτικών φορέων, που θα επιβαρύνουν τον Κρατικό Προϋπολογισμό. Και το ίδιο πράγμα, θέλουμε να πούμε και για την πλατφόρμα για τον σχολικό εκφοβισμό. Υπάρχει δυνατότητα να παραμείνει στα χέρια του δημοσίου, χωρίς ιδιαίτερο κόστος και να μην μπουν ιδιωτικές εταιρίες.

 Με αφορμή το άρθρο για την εισαγωγή μαθητών στα Πρότυπα Σχολεία, να πάρουμε την ευκαιρία να μιλήσουμε για το πραγματικά «όνειδος» των δαπανών των οικογενειών. Πληρώνουν 4.000 με 5.000 ευρώ σε φροντιστήρια, για να μπουν τα παιδιά σε Πρότυπα Σχολεία. Αυτό δεν είναι δημόσια εκπαίδευση και πρέπει να βρεθεί ένας τρόπος για τον τρόπο εισαγωγής.

Έρχομαι στο άρθρο 23, το οποίο τονίσαμε είναι για την ιδιωτική εκπαίδευση. Πράγματι και επειδή είμαι και μέλος του Δ.Σ. του ΕΟΠΠΕΠ, υπάρχει μια δυσκολία μέσα στη διετία να γίνεται η επικαιροποίηση. Όμως, με την πενταετία, την οποία φέρνει εδώ το νομοσχέδιο, υπάρχει ένας μεγάλος κίνδυνος, ώστε οι ιδιοκτήτες, με προβλήματα φορολογικής και ασφαλιστικής ενημερότητας, να μπορούν να τρέχουν τα σχολεία τους, ενώ έχουν χρέη στο δημόσιο.

Για το θέμα της αποζημίωσης εκπαιδευτικών και εκπαιδευομένων στα ΣΑΕΚ, μας δίνεται η ευκαιρία να θίξουμε το θέμα της χαμηλότατης αποζημίωσης των επιτηρητών στις εξετάσεις πιστοποίησης των αποφοίτων των ΣΑΕΚ, που δημιουργεί μεγάλο πρόβλημα στον ΕΟΠΠΕΠ, για τη διενέργειά τους.

Άρθρο 45 για την κατ’ οίκον διδασκαλία και θα ήθελα την προσοχή σας εδώ. Είμαστε οι μόνοι, που το έχουμε αναδείξει. Αυτή τη στιγμή, οι αιτήσεις για κατ’ οίκον διδασκαλία είναι σχεδόν σε τριψήφιο αριθμό. Πολλές από αυτές εμένα μου δημιουργούν πολύ μεγάλη ένσταση, όταν έχουμε στην ίδια οικογένεια δύο και τρία παιδιά με «αυτοκτονικό ιδεασμό». Δεν ξέρουμε πώς λαμβάνουν τα έγγραφα, για να κάνουν κατ’ οίκον διδασκαλία. Εμείς γνωρίζουμε ότι υπάρχουν πολλές περιπτώσεις, που δεν στέλνουν τα παιδιά τους για ιδεολογικούς ή άλλους λόγους, για να συγχρωτίζονται με τα παιδιά σε δημόσια ιδιωτικά σχολεία. Θεωρούμε ότι δεν πρέπει να ελέγχει το Υπουργείο Παιδείας χαρτιά, αλλά πρέπει να συγκροτήσει επιτροπή, που θα εξετάζει τους μαθητές, αν πράγματι έχουν σοβαρό νόσημα ψυχολογικό ή σωματικό, για να αποφεύγεται αυτή η ιστορία.

Και τέλος, να επισημάνουμε ότι με αφορμή τα θέματα του ΙΕΠ θα πρέπει να επιλυθεί το πρόβλημα της μισθοδοσίας με τους προερχόμενους από την ιδιωτική εκπαίδευση ειδικούς συμβούλους, ένα θέμα το οποίο πολύ καλά γνωρίζει ο αγαπητός συνάδελφος και Πρόεδρος του Ινστιτούτου, ο κ. Δουκάκης. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Χριστόπουλε.

 Επανερχόμαστε στον κ. Σεϊμένη. Νομίζω η σύνδεση είναι τώρα σε ενέργεια. Είναι Πρόεδρος, θυμίζω, της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ). Κύριε Σεϊμένη, μας ακούτε;

Ας προχωρήσουμε.

Τον λόγο έχει ο κ. Νικόλαος Σκίκος, Πρόεδρος της Πανελλήνιας Ένωσης Καθηγητών Πληροφορικής (ΠΕΚΑΠ).

**ΝΙΚΟΛΑΟΣ ΣΚΙΚΟΣ (Πρόεδρος της Πανελλήνιας Ένωσης Καθηγητών Πληροφορικής (ΠΕΚΑΠ)):** Ευχαριστώ, κύριε Πρόεδρε.

Αγαπητό Προεδρείο, αγαπητά μέλη της Επιτροπής, αγαπητοί εκπρόσωποι των φορέων, θα ήθελα αρχικά να ευχαριστήσω για την πρόσκληση να παραβρεθούμε για ακόμα μία φορά, ως Ένωση, σε μία συνεδρίαση της Επιτροπής Μορφωτικών Υποθέσεων της Βουλής. Διαχρονικά, η Ένωσή μας πάντα καταθέτει, θα έλεγα, ολοκληρωμένες προτάσεις και τεκμηριωμένες θέσεις, όσον αφορά την ανάγκη της αναβάθμισης της πληροφορικής παιδείας, αλλά και της ενίσχυσης του πληροφορικού γραμματισμού, που είναι και το ζητούμενο στο ελληνικό σχολείο και δημόσιο και ιδιωτικό.

Η Ένωσή μας, όλα αυτά τα χρόνια – κλείνουμε τον επόμενο ενάμιση περίπου χρόνο τα τριάντα χρόνια συνεχούς παρουσίας στα εκπαιδευτικά δρώμενα – θεωρεί ότι έχουμε δείξει διαχρονικά, ανεξάρτητα από τις πολιτικές ηγεσίες του Υπουργείου Παιδείας, ότι είμαστε ένας αξιόπιστος συνομιλητής, αλλά και ένας σοβαρός εταίρος, όσον αφορά την προσπάθεια αναβάθμισης της πληροφορικής παιδείας στο ελληνικό σχολείο.

Και το λέω αυτό, διότι προσπαθήσαμε, όλα αυτά τα χρόνια, να καταθέτουμε προτάσεις, οι οποίες είχαν πάντα, ως γνώμονα, το καλό των μαθητών. Αυτό το οποίο λέμε, δηλαδή, να αναπτύξουν ψηφιακές δεξιότητες, τις οποίες τουλάχιστον εμείς βλέπαμε, πριν από χρόνια, ότι ήταν απαραίτητα εφόδια, όσον αφορά τον επαγγελματικό και όχι μόνο προσανατολισμό των μαθητών μας.

Να πω μόνο ένα χαρακτηριστικό παράδειγμα, πέρα από τα μαθήματα, τα οποία καταφέραμε, σε συνεργασία και με το ΙΕΠ, αλλά και με το Υπουργείο Παιδείας, να εισαγάγουμε στην πρωτοβάθμια, αλλά και στη δευτεροβάθμια εκπαίδευση, ως Ένωση. Να τονίσω την προσπάθεια, στην οποία συνδράμαμε, καθοριστικά και αποφασιστικά, θα έλεγα, το Μάρτιο του 2020, όσον αφορά την εξ αποστάσεως εκπαίδευση, όταν τότε θα έλεγα φοβικά ορισμένοι φορείς είδαν ότι αυτό, το οποίο ερχόταν, δηλαδή η ανάγκη να μπορέσουμε να επενδύσουμε στην εξ αποστάσεως εκπαίδευση - που ήταν πραγματικά τότε ένας μονόδρομος, όταν κλείσανε ξαφνικά τα σχολεία τον Μάρτιο, μέχρι και τον Μάιο του 2020 - ήταν κάτι το οποίο εμείς επιχειρηματολογήσαμε, λέγοντας το αυτονόητο. Ότι όντως η Πληροφορική και οι εφαρμογές της θα μπορούσαν να αξιοποιηθούν, προκειμένου, σε εκείνη τη δεδομένη χρονική στιγμή, όπου τα πάντα κλείσανε και υπήρχε και ο φόβος στις κοινωνίες, στην παγκόσμια θα έλεγα κοινωνία, να μπορέσει, λοιπόν, να αποτελέσει έναν μονόδρομο όσον αφορά στο να διατηρήσουν οι μαθητές την επαφή με το σχολείο και τα μαθήματά τους.

Αυτό, ουσιαστικά, θα έλεγα έρχεται και σήμερα αυτό το νομοσχέδιο να δείξει. Δηλαδή, αυτός είναι ο δρόμος. Δηλαδή, μπορούμε να αξιοποιήσουμε την εξ αποστάσεως εκπαίδευση; Μπορούμε να την αξιοποιήσουμε όσον αφορά στο Ψηφιακό Φροντιστήριο; Όταν δεν υπάρχει η δυνατότητα να υπάρχει καθηγητής, σε ένα απομακρυσμένο σχολείο, σε μια δυσπρόσιτη περιοχή, μπορούμε να διοργανώσουμε κάποιο μάθημα εξ αποστάσεως; Όταν, επαναλαμβάνω, δεν υπάρχει κάποια άλλη λύση;

Αυτό φάνηκε και μέσα από την εφαρμογή, επαναλαμβάνω, της εξ αποστάσεως εκπαίδευσης, σε πρώτη φάση, το 2020, αλλά μετά, ουσιαστικά ολόκληρη τη σχολική χρονιά του 2020 – 21, ότι μπορεί, λοιπόν, να αξιοποιηθεί. Και τα αποτελέσματα θα έλεγα ότι είναι και χειροπιαστά. Μπορεί να υπάρχει και μια κριτική εδώ θεώρηση, κριτική προσέγγιση των πραγμάτων. Προφανώς, η συζήτηση είναι ανοιχτή. Αλλά μέσα από μελέτες, οι οποίες φάνηκαν και υπάρχουν, όχι μόνο στην Ελλάδα, αλλά και στο εξωτερικό, φάνηκε, λοιπόν, ότι τα αποτελέσματα ήταν εκεί. Εδώ έδωσε ώθηση η εξ αποστάσεως εκπαίδευση στους μαθητές της σχολικής εκπαίδευσης. Έδωσε, λοιπόν, μια συγκεκριμένη ώθηση και αξιοποιήθηκε. Πραγματικά, τώρα θεωρούμε ότι μπορεί να αξιοποιηθεί, κάνοντας και ένα μεγαλύτερο βήμα όσον αφορά και στο κομμάτι του Ψηφιακού Φροντιστηρίου. Διότι, αν κάτι κρατήσουμε μέσα από τις μελέτες, αλλά και γενικότερα το τι προσφέρει η εξ αποστάσεως εκπαίδευση, είναι η ευελιξία, αλλά και ότι καταργούνται ουσιαστικά οι γεωγραφικοί, θα έλεγα, περιορισμοί. Δηλαδή, ένας μαθητής δεν πρέπει να έχει ίσες δυνατότητες μάθησης, ίδιες ευκαιρίες και ίδιες δυνατότητες ευκαιρίας μάθησης, όσον αφορά την πρόοδό του; Και κακά τα ψέματα, δυστυχώς στο ελληνικό εκπαιδευτικό σύστημα ασχολούμαστε πάρα πολύ με τις πανελλήνιες εξετάσεις. Άρα, λοιπόν, εμείς θεωρούμε ότι και στις πανελλήνιες εξετάσεις τόσο η σύγχρονη όσο και η ασύγχρονη εκπαίδευση μπορεί να συνδράμει στα πανελλαδικώς εξεταζόμενα μαθήματα, κυρίως, λοιπόν, για τους μαθητές, που δεν έχουν τη δυνατότητα. Ή δεν έχουν την οικονομική δυνατότητα ή επαναλαμβάνω ζουν σε κάποιες περιοχές, που είναι πολύ δύσκολη η μετάβασή τους σε κάποιο κοντινό φροντιστήριο.

Όμως, υπάρχουν αρκετά θετικά, τα οποία εμείς δεσμευόμαστε να στείλουμε, μέχρι την επόμενη βδομάδα, ένα αναλυτικό υπόμνημα όσον αφορά το συγκεκριμένο νομοσχέδιο. Τα άρθρα τα οποία μας αφορούν, νομίζω, είναι το άρθρο 3 και το άρθρο 5, αλλά και οτιδήποτε άλλο διατρέχει τον ψηφιακό μετασχηματισμό της εκπαίδευσης, μέσα σε αυτό το συγκεκριμένο νομοσχέδιο.

Πέρα από τα θετικά, υπάρχουν και τα αρνητικά. Τώρα, θα μπορούσε κάποιος να ανοίξει τη συζήτηση και να πει «χρειάζεται φροντιστήριο στο ελληνικό εκπαιδευτικό σύστημα;» Άλλος μπορεί να πει, υπάρχει η δυνατότητα να μπει κάποιος; Γιατί όλα αυτά για να μπορέσουν «να τρέξουν», χρειάζονται, όπως λέμε, υψηλές ταχύτητες στο διαδίκτυο. Πρέπει, λοιπόν, κι εδώ να πάρει πρωτοβουλία το Υπουργείο Παιδείας. Όπως έκανε τα προηγούμενα χρόνια, που έδωσε tablet στους μαθητές, με κοινωνικά κριτήρια, έτσι, λοιπόν, και τώρα θα πρέπει να υπάρχουν συγκεκριμένα κοινωνικά κριτήρια, έτσι ώστε να υπάρχει μια επιδότηση, δηλαδή μια δωρεάν ουσιαστικά παροχή γρήγορης πρόσβασης στο διαδίκτυο για τους μαθητές, που δεν έχουν τη δυνατότητα να παρακολουθήσουν, με άλλο τρόπο φροντιστήριο, αλλά θα επιλέξουν το Ψηφιακό Φροντιστήριο.

Τελειώνοντας, θέλω να πω, το ζήσαμε και πριν από λίγο, ότι υπάρχουν και θέματα ασφάλειας. Το ζήσαμε και την Παρασκευή. Αυτό, προφανώς, κανένας δεν μπορεί να το εξασφαλίσει. Η ασφάλεια των πληροφοριακών συστημάτων είναι, θα έλεγα, μία ανοιχτή συζήτηση, αλλά θεωρώ ότι όταν παίρνουμε αποφάσεις, ιδίως εδώ η πολιτική ηγεσία, αλλά και εμείς οι φορείς, οι οποίοι θέλουμε να συνδράμουμε προς τη σωστή κατεύθυνση, που θεωρούμε εμείς ότι είναι το συγκεκριμένο νομοσχέδιο, θα πρέπει να λάβουμε υπόψη στο ζύγι τα θετικά και τα αρνητικά. Εμείς θεωρούμε ότι γέρνουν προς τα θετική πλευρά τα άρθρα αυτά, τα οποία μας αφορούν, όσον αφορά τον ψηφιακό μετασχηματισμό της εκπαίδευσης.

Κλείνοντας, θα ήθελα μόνο να τονίσω, εν κατακλείδι, ότι δεν πρέπει να ξεχνάμε, όπως λέει και ένας γνωστός συγγραφέας, ότι η εκπαίδευση δεν σταματά ποτέ. Εγώ θα έλεγα ότι η εκπαίδευση δεν σταματά ποτέ να εξελίσσεται. Πραγματικά, δεν πρέπει να αποφεύγουμε τις αλλαγές, γιατί οι αλλαγές είναι πρόοδος και η πρόοδος είναι και το ζητούμενο, όταν θέλουμε να βελτιώσουμε το ελληνικό εκπαιδευτικό σύστημα. Ευχαριστώ πολύ για τον χρόνο σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**Επόμενος ομιλητήςείναι ο κ. Θωμάς Γούβαλης, Αντιπρόεδρος της Πανελλήνιας Ένωσης Διευθυντών Δημόσιων Ινστιτούτων Επαγγελματικής Κατάρτισης και η κ. Ιωάννα Ζαχαριά, Γενική Γραμματέας του Διοικητικού Συμβουλίου.

**ΘΩΜΑΣ ΓΟΥΒΑΛΗΣ (Αντιπρόεδρος της Πανελλήνιας Ένωσης Διευθυντών Δημοσίου Ινστιτούτων Επαγγελματικής Κατάρτισης (ΠΑΝΕΔΔΙΕΚ):** Καλησπέρα, κύριε Πρόεδρε.

Κυρία Υπουργέ, αξιότιμα μέλη της Επιτροπής, θα σταθώ λίγο στο άρθρο 28, σχετικά με το Μητρώο Εκπαιδευτών και την τροποποίηση της παραγράφου 2 του άρθρου 55, του ν.4692/2020. Η δημιουργία του Μητρώου Εκπαιδευτών Επαγγελματικής Κατάρτισης αποτέλεσε μία ψηφιακή καινοτομία, στο χώρο της κατάρτισης, φυσικά, σε συνδυασμό με τα σημαντικά βήματα, που έχουν γίνει, τα τελευταία χρόνια, στο χώρο της επαγγελματικής εκπαίδευσης και της κατάρτισης. Αυτό είχε σαν αποτέλεσμα να διασφαλιστεί η εύρυθμη λειτουργία των ΣΑΕΚ, πρώην ΙΕΚ, με την ψηφιοποίηση συστήματος επιλογής εκπαιδευτών και την απλούστευση σχετικών διαδικασιών.

Η συνεισφορά του Μητρώου θα μπορεί, μέσω της διαλειτουργικότητας, μεταξύ των υπόλοιπων πληροφοριακών συστημάτων του Ι.ΝΕ.ΔΙ.ΒΙ.Μ., της Γενικής Γραμματείας, τις διάφορες πλατφόρμες, που υποστηρίζουν τη λειτουργία των ΣΑΕΚ, έτσι ώστε να αποδειχθεί και στην πράξη, ένα σημαντικό εργαλείο, όπως τα τελευταία χρόνια, που έχει δώσει σημαντικές λύσεις και στη συνεισφορά του, ως προς την εξοικονόμηση πόρων. Θα μπορεί, μέσα από την πλατφόρμα του Μητρώου, να γίνει η συμβασιοποίηση των εκπαιδευτών, η ανάθεση των μαθημάτων και ο κάθε εκπαιδευτής να έχει την εικόνα, γύρω από τον τρόπο, με τον οποίον γίνονται οι αναθέσεις, αλλά και γενικότερα για όλη τη λειτουργία του Μητρώου, έτσι ώστε να μπορεί να γίνει μια πράσινη λειτουργία.

 Μιλάμε για περιορισμό σε ό,τι έχει να κάνει σε σχέση με τη δαπάνη σε χαρτί-γραφική ύλη, αλλά και σημαντική μείωση της γραφειοκρατίας. Φυσικά, το Μητρώο Εκπαιδευτών, σε συνδυασμό με μία Ενιαία Ψηφιακή Πύλη Κατάρτισης θα συνεισφέρουν στην επίτευξη των στόχων. Σας ευχαριστώ, πολύ. Θα συνεχίσει τώρα η Γενική Γραμματέας, κυρία Ιωάννα Ζαχαριά.

**ΙΩΑΝΝΑ ΖΑΧΑΡΙΑ (Γενική Γραμματέας του Δ.Σ. της ΠΑΝΕΔΔΙΕΚ):** Κύριε Πρόεδρε, κυρία Υπουργέ, κυρίες και κύριοι βουλευτές, θα συνεχίσω πάνω στο ίδιο αντικείμενο, πάντα στο Μητρώο, άλλωστε αυτό μας ενδιαφέρει πάρα πολύ. Καταρχάς, να σας ευχαριστήσω πάρα πολύ για την πρόσκληση και για τη δυνατότητα, που μας δίνετε, να τοποθετηθούμε. Θα είμαι σύντομη.

Πραγματικά, το Μητρώο είναι πυλώνας της κατάρτισης. Ήταν αίτημα της Πανελλήνιας Ένωσης Διευθυντών Δημοσίων, πρώην ΙΕΚ, νυν ΣΑΕΚ, που δημιουργήθηκε, το 2020, και έχει λειτουργήσει, πάρα πολύ θετικά στο θέμα των αναθέσεων των εκπαιδευτών. Υπάρχει διαφάνεια, υπάρχει αντικειμενικότητα, υπάρχει αξιοκρατία και αυτό που μας ενδιαφέρει είναι η αξιοπιστία του και η λειτουργία του να συνεχιστεί και να βελτιωθεί. Γι’ αυτό, λοιπόν, είμαστε θετικοί στη μεταφορά από τη Γενική Γραμματεία Επαγγελματικής Εκπαίδευσης Κατάρτισης δια βίου μάθησης στο Ι.ΝΕ.ΔΙ.ΒΙ.Μ., γιατί δεν έχει σημασία ο φορέας, ο οποίος συνεργάζεται και άριστα, αλλά στο κατά πόσο θα λειτουργεί αποδοτικά για εμάς.

Πραγματικά, λοιπόν, μέσα σε αυτό το πλαίσιο και με δεδομένο ότι είναι όπως ανέφερα πυλώνας, έχουμε μια πρόταση να συγκροτηθεί πλέον μια μικρή ολιγομελής Επιτροπή στο Ι.ΝΕ.ΔΙ.ΒΙ.Μ., η οποία θα έχει τη διαχείριση και την εποπτεία του Μητρώου, το οποίο θα γνωρίζουμε και θα μπορούν να απευθύνονται και οι εκπαιδευτές.

 Ένα δεύτερο, εφόσον γίνει ο διοικητικός έλεγχος και εφόσον και οι ενστάσεις εξεταστούν από τη συγκεκριμένη Επιτροπή, να κλειδώνει η μοριοδότηση, μέχρι να μπορούν να κατατεθούν νέα στοιχεία. Δηλαδή, να μην γίνεται κάθε φορά επανέλεγχος, για συντομία χρόνου, για μείωση γραφειοκρατίας.

 Ένα τρίτο, να παραμένει το Μητρώο τρεις μήνες το χρόνο, διαφορετικές χρονικές περιόδους, που να μην διαταράσσουν και διασαλεύουν την κατάρτιση, ούτως ώστε να μπορούν να υποβάλλονται νέες αιτήσεις από νέα μέλη ή να κατατίθενται συμπληρωματικά έγγραφα, από τα ήδη υπάρχοντα μέλη.

 Σας ευχαριστώ, πολύ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

 **ΣΤΕΦΑΝΑΔΗΣ ΧΡΙΣΤΟΔΟΥΛΟΣ (Πρόεδρος της Επιτροπής):** Ευχαριστούμε, κυρία Zαχαριά. Το λόγο έχει ο κύριος Χρήστος Ηλιάδης, Αντιπρόεδρος της Διαρκούς Επιτροπής για την Αντιμετώπιση της Βίας.

 **ΧΡΗΣΤΟΣ ΗΛΙΑΔΗΣ (Αντιπρόεδρος της Διαρκούς Επιτροπής για την Αντιμετώπιση της Βίας):** Καλησπέρα σας, θα είμαι πολύ σύντομος.

Το νομοσχέδιο αφορά στη Διαρκή Επιτροπή Αντιμετώπισης της Βίας, σε τρία άρθρα του, τα άρθρα 84, 87 και 88. Τα θεωρούμε πολύ σημαντικά, καθόσον, όχι μόνο είναι σημαντικά σε στοχοθεσία και επίλυση προβλημάτων, αλλά είναι και απόρροια της τεχνογνωσίας, που αποκομίστηκε στην πράξη, από τη λειτουργία της Επιτροπής, στο πλαίσιο του νόμου 5085/2024. Τα άρθρα αυτά αφορούν, το μεν πρώτο, το άρθρο 84, την επίδοση των κλήσεων και την εν γένει λειτουργία προς τρίτα φυσικά ή νομικά πρόσωπα της ΔΕΑΒ, μέσω πλέον του ηλεκτρονικού ταχυδρομείου, καθόσον, όπως είχε διαπιστωθεί, ήταν ιδιαίτερα δυσχερής η επίδοση, μέσω είτε δικαστικών επιμελητών, με τους οποίους συμβαλλόμεθα, είτε ως συνήθως γίνεται στην πράξη, μέσω των αστυνομικών οργάνων. Όσον αφορά, όχι μόνον τη δυνατότητα και την ετοιμότητα, που είχαν οι αντίστοιχες υπηρεσίες ανά την Ελλάδα, αλλά και για το γεγονός ότι δεν γίνονταν, σύμφωνα με τον Κώδικα Διοικητικής Διαδικασίας, δηλαδή, πολλές φορές, είχε διαπιστωθεί πλημμελής. Αυτό το λύνει η διάταξη του άρθρου 84 και πραγματικά διευκολύνει τη λειτουργία μας.

Επίσης, το άρθρο 87, σε δύο πυλώνες, δύο σημεία, θα έλεγα ότι πραγματικά τέμνει δίκαιο. Στο πλαίσιο του άρθρου 9 του νόμου 5085/2024, όπως αυτό τροποποίησε και ισχύει πλέον το άρθρο 1, παράγραφος 2 του νόμου 4326/2015. Μιλάμε για σοβαρές περιπτώσεις επεισοδίων, με αφορμή αθλητικά γεγονότα, στα πλαίσια των οποίων οι κλήσεις για απολογία των εγκαλουμένων κατά περίπτωση φυσικών ή νομικών προσώπων θα έπρεπε να έχουν γίνει μες το πενθήμερο του Κώδικα Διοικητικής Διαδικασίας, αλλά επιπροσθέτως να έχει ολοκληρωθεί η κρίση και η ετυμηγορία της Επιτροπής, μέσα σε επτά ημέρες. Πράγμα που δυσχέραινε, όπως θα καταλαβαίνετε και εσείς, πάρα πολύ το έργο της Επιτροπής, διότι από την 7η και εφεξής ημέρα, η περίπτωση της τιμωρίας θα πήγαινε στα χέρια του κυρίου Υπουργού. Μας λύνει τα χέρια η συγκεκριμένη διάταξη του νομοσχεδίου, που μιλάει για κλήση προ διημέρου και όχι του πενθημέρου του Κώδικα Διοικητικής Διαδικασίας, γιατί; Γιατί στην πράξη είχε αποδειχτεί, κύριε Πρόεδρε, ότι σε αγώνες, που γίνονταν, Σάββατο, Κυριακή και Δευτέρα, πολλές φορές τα κρίσιμα στοιχεία, που λαμβάνει υπόψη της και είναι υποχρεωμένη η ΔΕΑΒ, κυρίως οι εκθέσεις της Αστυνομίας, ευλόγως καθυστερούσαν μία, δυο, τρεις εργάσιμες ημέρες, με αποτέλεσμα, εάν χρειαζόταν το πενθήμερο της πρωθυστέρας κλήσεως και η απόφαση εντός επταημέρου, συχνά - πυκνά να υπάρχουν ακυρότητες ή δυσκολίες και δυσχέρειες για το έργο της Επιτροπής. Αυτό το λύνει η εν λόγω διάταξη του άρθρου 87 του νομοσχεδίου.

Επίσης, πραγματικά θα έλεγα, συνταγματικά ανταποκρινόμενοι στην αρχή της αναλογικότητας, που επιβάλλει το Σύνταγμα και ο νόμος, είναι η δεύτερη αλλαγή, που κάνει το άρθρο 87 και πιο συγκεκριμένα περιορίζει το εύρος της χρηματικής κύρωσης για τα ερασιτεχνικά σωματεία ή τους ερασιτέχνες αθλητές ή τους πολίτες, οι οποίοι δεν είναι παράγοντες στον επαγγελματικό αθλητισμό, από το όριο του μίνιμουμ 10.000 ευρώ της χρηματικής κύρωσης, μέχρι 1.000.000 ευρώ, που ίσχυε, συλλήβδην, στο όριο των 1.000 ευρώ έως 50.000 ευρώ.

Αυτό, διότι πάλι στην πράξη, στη λειτουργία της Επιτροπής, διαπιστώθηκε ότι συχνά - πυκνά εγκαλούμενοι ήταν άνεργοι, ήταν άτομα με αναπηρία, αθλητές ομοσπονδιών, που καλλιεργούν αθλήματα με άτομα με αναπηρίες, ήταν άνθρωποι, οι οποίοι είχαν μεγάλη οικονομική δυσχέρεια και ήταν πολύ σύνηθες φαινόμενο ερασιτεχνικά σωματεία, τα οποία είχαν προϋπολογισμό 10.000 ευρώ.

Προκειμένου, λοιπόν, να υπάρχει και ένας χαρακτήρας της ποινής, για να μην επαναληφθεί, αλλά να μην είναι ταυτόχρονα εξοντωτικός, έκρινε η πολιτεία και σωστά, κατά τη γνώμη μας, ότι αυτό το εύρος ποινής μπορεί να είναι από 1.000 έως 50.000 ευρώ, ενώ, σημειωτέον αυτό, στα επαγγελματικά πρωταθλήματα, δηλαδή ποδόσφαιρο, σούπερ λίγκ, φούτμπολ λιγκ, μπάσκετ λιγκ, Α1, δηλαδή, όπου συμμετέχουν καλαθοσφαιρικές ανώνυμες εταιρείες και βόλεϊ λιγκ, όπου συμμετέχουν επαγγελματικά σωματεία βόλεϊ, παραμένει το ποινολόγιο με μίνιμουμ ποινής 10.000 έως 50.000 ευρώ.

Τέλος, η τελευταία διάταξη είναι αυτή του άρθρου 88, όπου στην περιπτωσιολογία των αυτόματων ποινών, στο πλαίσιο του άρθρου 10 του ν. 5085, προστίθεται εκτός από τη ρίψη εύφλεκτων υλικών, όπως καπνογόνα, πυρσοί και τέτοια είδη, η απλή αφή μόνον για τα κλειστά γυμναστήρια.

Πιστεύω ότι όλοι έχουμε γίνει κοινωνοί του πόσο αποπνικτική γίνεται η ατμόσφαιρα και πόσο επικίνδυνη για πυρκαγιές και όχι μόνο, από το άναμμα ενός καπνογόνου, ενός πυρσού, μέσα σε μια κλειστή, επαναλαμβάνω, αθλητική εγκατάσταση, όπου βρίσκονται τρεις, πέντε, επτά ή δέκα χιλιάδες κόσμος.

Αυτές είναι οι παρεμβάσεις στο κομμάτι της Διαρκούς Επιτροπής Αντιμετώπισης Βίας. Τις θεωρώ εύστοχες στο σύνολό τους. Η πολιτική ηγεσία του Υπουργείου είναι πραγματικά σε μια εξαιρετική συνεργασία με τη ΔΕΑΒ. Το λέω αυτό, γιατί έχουμε κι άλλες προτάσεις, πάντα με βάση την εμπειρία μας, με σκοπό το έργο της ΔΕΑΒ, το οποίο γίνεται στο πλαίσιο του ν. 5085, να διευκολυνθεί και να γίνει καλύτερο στο πλαίσιο της στοχοθεσίας, που είναι η κατά το δυνατόν εξάλειψη της αθλητικής βίας. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε.

Η Πανελλήνια Ένωση Σχολικών Συμβούλων δεν υφίσταται.

Η κυρία Τζούφη έχει το λόγο.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, σε αυτό το τελευταίο νομίζω ότι έχει γίνει λάθος, γιατί αυτή ήταν μια παλιά ένωση.

Εγώ προσωπικά έχω λάβει υπόμνημα από τους συμβούλους εκπαίδευσης και μάλιστα είναι εκτεταμένο, με αρκετές παρατηρήσεις, με σημαντικές παρατηρήσεις.

Δεν ξέρω, αν σας έχει κατατεθεί.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, έχει κατατεθεί, κυρία Τζούφη, βεβαίως.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Είναι νεοσύστατο σωματείο, έχει 500 μέλη κ.λπ.. Άρα, είναι μια σημαντική κατάθεση και σε αρκετά επιμέρους στοιχεία λέει σημαντικά πράγματα. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Τζούφη, ευχαριστούμε για την ενημέρωση.

Ο κ. Σεϊμένης έχει το λόγο.

**ΙΩΑΝΝΗΣ ΣΕΪΜΕΝΗΣ (Πρόεδρος της πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ):** Ευχαριστώ, κύριε Πρόεδρε.

Σας μιλάω από την Ιατρική Σχολή Αθηνών. Είχαμε επαναλαμβανόμενες διακοπές ρεύματος στο κέντρο της Αθήνας. Είναι ενδεικτική η περίπτωση της κατάστασης των υλικοτεχνικών υποδομών, κύριε Πρόεδρε, έχετε θητεύσει και Πρόεδρος της Σχολής, γιατί θεωρητικά λειτουργούμε και με γεννήτρια.

Στα ειδικά σχολεία, όσον αφορά τα άρθρα, αναφέρομαι στο άρθρο 31, που αφορά την αναγνώριση ακαδημαϊκών τίτλων σπουδών Ιατρικής και Οδοντιατρικής, που χορηγούνται από αναγνωρισμένα πανεπιστήμια του εξωτερικού, εκτός των χωρών της Ευρωπαϊκής Ένωσης, συνεχίζει εδώ πέρα το σύστημα των εξετάσεων.

Εδώ θέλουμε να παρατηρήσουμε τα εξής. Τα ίδια αυτά ιδρύματα πλέον έχουν τη δυνατότητα να ιδρύσουν παραρτήματα στην Ελλάδα, με σχολές επιστημών υγείας των οποίων οι απόφοιτοι, προφανώς, δε θα υπόκεινται σε καμία ουσιαστική αξιολογική διαδικασία, δηλαδή εξετάσεις.

Άρα, αντιλαμβάνεστε ότι υπάρχει σοβαρό έλλειμμα, κυρίως όσον αφορά τα προγράμματα σπουδών στις σχολές επιστημών υγείας. Το μητρικό ίδρυμα, δηλαδή, οι απόφοιτοι του μητρικού ιδρύματος θα υποβάλλονται σε εξετάσεις, ενώ του παραρτήματος που θα λειτουργεί στην Ελλάδα, αναγνωρίζονται αυτόματα τα πτυχία Ιατρικής και Οδοντιατρικής.

 Το άρθρο 33 αφορά στη διαδικασία κατάταξης πτυχιούχων στην τριτοβάθμια εκπαίδευση. Τα σχόλια μας είναι εδώ πέρα, ότι το πάγιο αίτημα της εκπαιδευτικής κοινότητας, σχετικά με το συνολικό αριθμό εισακτέων, ανά ακαδημαϊκό έτος, ανεξαρτήτως διαδικασίας, πρέπει να αυτός που το οικείο τμήμα έχει δηλώσει ότι ανταποκρίνεται στις υλικοτεχνικές υποδομές και τους ανθρώπινους πόρους του τμήματος. Δεν έχουμε εισακουστεί και σε αυτό το ζήτημα.

Στο άρθρο 34, δηλώνουμε την αντίθεσή μας στον αναβαθμισμένο ρόλο τόσο αναφορικά, εν προκειμένω, με τη σύνθεση της τριμελούς κριτικής επιτροπής, όσο και γενικότερα των ομότιμων και αφυπηρετησάντων μελών ΔΕΠ και ερευνητών. Η εισαγωγή αφορά τους ερευνητές. Προφανώς, έχουν ρόλο και οι αφυπηρετήσαντες και οι ομότιμοι, αλλά προτεραιότητα πρέπει να δίδεται στα υφιστάμενα μέλη ΔΕΠ, τα υπηρετούντα, αλλά και στους νέους συναδέλφους.

Στο άρθρο 37. Αντιστοιχία τμημάτων σχολών μηχανικών πανεπιστημίου. Το ερώτημα είναι οι αντιστοιχίες αυτές είναι οι ίδιες, που έχουν αποφασίσει οι επιτροπές ΤΕΕ, οι σχολές και τα μέλη ΔΕΠ ή υπάρχουν διαφορετικές αντιστοιχίες;

Στο άρθρο 38, όσον αφορά τη γνώμη της Συγκλήτου. Εμείς επισημαίνουμε, ότι πρέπει να υπάρχει η σύμφωνη γνώμη της Συγκλήτου στις όποιες αποφάσεις λαμβάνονται, στις σχετικές αποφάσεις, διότι καταλαβαίνετε είναι μεγάλη η διαφορά απλώς να εκφέρει η Σύγκλητος μια γνώμη από το να είναι σύμφωνη με τις αποφάσεις, που λαμβάνονται.

Ένα γενικό σχόλιο αναφορικά με το Κεφάλαιο Θ΄ που αφορά στις ρυθμίσεις θεμάτων Εθνικής Αρχής Ανώτατης Εκπαίδευσης. Εδώ, καθορίζονται σωστά βεβαίως οι αρμοδιότητες του Ανωτάτου Συμβουλίου και του Συμβουλίου Αξιολόγησης και Πιστοποίησης της ΕΘΑΑΕ, στο πλαίσιο της εγκατάστασης και λειτουργίας των παραρτημάτων νομικών προσώπων πανεπιστημιακής εκπαίδευσης. Αυτό που παρατηρούμε, είναι ότι η φρασεολογία όσον αφορά τα κριτήρια αξιολόγησης και πιστοποίησης είναι διαφορετική, μεταξύ των άρθρων, που αφορούν τα παραρτήματα και τα δημόσια ΑΕΙ. Φερ’ ειπείν, ένα παράδειγμα, που αφορά την περιοδική αξιολόγηση και πιστοποίηση των προγραμμάτων σπουδών πρώτου, δεύτερου και τρίτου κύκλου. Όσον αφορά τα παραρτήματα, εκεί ουσιαστικά αναφέρεται ότι γίνεται η αξιολόγηση και η πιστοποίηση, σύμφωνα με τα κριτήρια του παρόντος, που είναι ασαφή και τα πρότυπα της ΕΘΑΑΕ, ενώ αντίθετα στο άρθρο 77, εισάγεται - και καλώς εισάγεται - επιπλέον διάταξη, που αφορά τα ειδικά κριτήρια ποιότητας για τα δημόσια ΑΕΙ, τα οποία πρέπει εκ των προτέρων να έχουν συνταχθεί, γνωστοποιηθεί και δημοσιοποιηθεί, στο πλαίσιο των προτύπων ποιότητας. Άρα, δεν βλέπουμε για ποιο λόγο δεν χρησιμοποιείται η ίδια φρασεολογία όσον αφορά τα κριτήρια αξιολόγησης και πιστοποίησης και νομίζουμε ότι θα πρέπει να είναι ακριβώς τα ίδια και για τα δημόσια ΑΕΙ και για τα ιδιωτικά πανεπιστήμια.

Στο άρθρο 99, που αφορά την εξουσιοδοτική διάταξη, για την προκήρυξη θέσεων για τα μέλη συνεργαζόμενου εκπαιδευτικού προσωπικού του Ελληνικού Ανοικτού Πανεπιστημίου. Εδώ, υπήρχε στο νόμο 5094 αντίφαση σε κάποιες σχετικές διατάξεις, στο άρθρο 30 και στο άρθρο 177. Κυρίως αφορά το αν θα είναι ανά τριετία ή ανά τετραετία η αξιολόγηση των συνεργαζόμενων επιστημόνων. Ουσιαστικά, εδώ και 15 χρόνια, γίνεται ανά τριετία αυτή η αξιολόγηση, χωρίς να υπάρχει κανένα πρόβλημα και τώρα το υφιστάμενο άρθρο αλλάζει αυτό το χρονικό πλαίσιο σε τετραετές. Εδώ, δεν υπάρχει κάποια απόφαση του ίδιου του πανεπιστημίου σχετική και επί σειρά ετών έχει λειτουργήσει πολύ καλά το τριετές σύστημα. Εάν εισαχθεί το τετραετές σύστημα, νομίζουμε ότι θα είναι πολύ πιο δύσκολη η ανανέωση του συνεργαζόμενου προσωπικού του ΕΑΠ με νέα μέλη, νεότερα σε ηλικία και με υψηλά ακαδημαϊκά προσόντα, θα καθυστερεί επιπλέον ένα χρόνο και επίσης, θα καθίσταται πιο δύσκολη η ανανέωση, διότι καταλαβαίνετε ότι προσμετράται στα προσόντα και ο χρόνος εμπειρίας στην εξ αποστάσεως εκπαίδευση. Επίσης, θα υπάρχει δυσκολία στο να απομακρυνθούν πιθανώς συνεργάτες, οι οποίοι δεν ανταποκρίνονται πλήρως στα καθήκοντά τους.

Τέλος, η διάρκεια των τεσσάρων ετών έρχεται ουσιαστικά σε αντίθεση με τη θητεία των ακαδημαϊκών επιτροπών, για τη δημιουργία νέων προγραμμάτων σπουδών, που είναι και αυτή τετραετής, ακόμη και σε σχέση με τη θητεία του κοσμήτορα τρία έτη ή του πρύτανη στα τέσσερα έτη και προφανώς καθίσταται προνομιακή ακόμη και σε σχέση με τους επίκουρους καθηγητές, που κρίνονται στην τριετία.

Και ένα τελευταίο σχόλιο, όσον αφορά άρθρα, που αποσύρθηκαν πρώτα από το σχέδιο νόμου, το οποίο έχει κατατεθεί στη διαβούλευση.

Πρώτα, το πρώην άρθρο 34, που πιθανότατα έδινε την ενδεδειγμένη λύση στο χρονίζον πρόβλημα του Τμήματος Πολιτικών Δημόσιας Υγείας του ΠΑΔΑ, του Πανεπιστημίου Δυτικής Αττικής. Είναι ουσιαστικά το Τμήμα, που είναι η πρώην Εθνική Σχολή Δημόσιας Υγείας, έτσι ώστε να μπορεί να παρέχει Πρόγραμμα Σπουδών Πρώτου Κύκλου. Και εδώ, νομίζω, θα πρέπει να ερωτηθεί το Πανεπιστήμιο, η Κοσμητεία της Σχολής, έτσι ώστε, εάν το κρίνουν χρήσιμο, το άρθρο να επανέλθει στο υπό ψήφιση νομοσχέδιο.

Και κλείνω με το άρθρο 41. Και αυτό ήταν στο αρχικό σχέδιο νόμου και αποσύρθηκε. Ουσιαστικά, παρείχε τη δυνατότητα απόσπασης, πέραν των συζύγων και σε συμβιούντες -προφανώς σωστά- αλλά επίσης είχε και την προσθήκη, στις ειδικές κατηγορίες δημοσίων υπαλλήλων και λειτουργών και τη δυνατότητα απόσπασης και για συζύγους και συμβιούντες μελών ΔΕΠ και λοιπού εκπαιδευτικού προσωπικού των ΑΕΙ. Δεν καταλαβαίνουμε για ποιο λόγο αποσύρθηκε αυτό από το νομοσχέδιο, ενώ υπάρχει συγκεκριμένη διάταξη για τις λοιπές κατηγορίες δημοσίων υπαλλήλων. Προφανώς, δεν ξέρουμε γιατί το Υπουργείο θεωρεί ότι δεν υπάρχει η ίδια ανάγκη διατήρησης της οικογενειακής συνοχής και για τους λειτουργούς των ΑΕΙ.

Ζητούμε επιτακτικά την προσθήκη ξανά του συγκεκριμένου άρθρου, με μία διόρθωση. Νομίζουμε αδικαιολογήτως υπήρχε περιορισμός σε περιφερειακά μόνο Ιδρύματα. Δεν θα έπρεπε να υπάρχει τέτοιος περιορισμός για όλα ανεξαιρέτως τα Ιδρύματα, τα ΑΕΙ, θα πρέπει να δίνεται η δυνατότητα απόσπασης για μέλη ΔΕΠ και λοιπό εκπαιδευτικό προσωπικό των ΑΕΙ.

Σας ευχαριστώ πολύ για την προσοχή σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Και εμείς σάς ευχαριστούμε. Στο σημείο αυτό ολοκληρώθηκε η ακρόαση των φορέων.

Να σάς ενημερώσω ότι η SUPER LEAGUE ONE έστειλε υπόμνημα και δεν συμμετέχει διά ζώσης. Επίσης και η Πανελλήνια Ένωση Φιλολόγων δεν συμμετέχει.

Ο λόγος τώρα στους Εισηγητές, Ειδικούς Αγορητές και τα μέλη της Επιτροπής για να θέσουν τυχόν ερωτήσεις.

Ορίστε, κυρία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Ειδική Αγορήτρια της Μειοψηφίας):** Ευχαριστώ, κύριε Πρόεδρε.

Σας ευχαριστούμε, αρχικά, για την παρουσία σας στη σημερινή συζήτηση. Είναι πολύ σημαντικά και εμπλουτιστικά όσα ακούσαμε.

Θα ήθελα να απευθυνθώ τόσο στον κύριο Τσούχλο, όσο και στον κύριο Μαρίνη. Θα πω συνολικά, κύριε Πρόεδρε, τις ερωτήσεις μου και μετά θα μπορούν να τοποθετηθούν.

Αναφέρατε κάτι και οι δυο σας ότι διαβουλευτήκατε τελικά, με το Υπουργείο, το νομοσχέδιο και ειδικότερα για τις ρυθμίσεις, που αφορούν σε δικά σας ζητήματα. Γιατί είδαμε ένα νομοσχέδιο, εν μέσω θέρους, με κλειστά σχολεία και χωρίς καμία συζήτηση με την εκπαιδευτική κοινότητα. Θέλουμε να μας πείτε, αν είναι έτσι τα πράγματα.

Σε σχέση με το άρθρο 47, που βλέπουμε ουσιαστικά να ανατρέπεται η εκλογική διαδικασία, δηλαδή να μην γίνεται σεβαστό το εκλογικό αποτέλεσμα. Ακούσαμε την άποψή σας. Θέλω να είναι ακόμη πιο συγκεκριμένο αυτό.

Και προς τη ΔΟΕ. Θα ήθελα να μας πείτε την άποψή σας, κύριε Μαρίνη, σχετικά με τη συμπλήρωση του ωραρίου εκπαιδευτικών, από την πρωτοβάθμια εκπαίδευση στη δευτεροβάθμια, όπου υπάρχει αυτόνομη τάξη Γυμνασίου.

Και επίσης προς τον κύριο Φασουλάκη, τον Πρόεδρο της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής. Επειδή ακόμα περιμένουμε ένα συλλογικό νομοσχέδιο, που θα απαντάει ουσιαστικά στα προβλήματα της Ειδικής Αγωγής, θα θέλαμε να μας πει, επί τη ευκαιρία, αν τον Σεπτέμβριο, που θα χτυπήσει το πρώτο κουδούνι, είναι διασφαλισμένα τα παιδιά με αναπηρία, ως προς την εκπαιδευτική διαδικασία και την πρόσβασή τους στα σχολειά τους;

Και θα θέλαμε να ρωτήσουμε και την ΠΟΣΔΕΠ, τον κύριο Σεϊμένη, ως προς το άρθρο 38, για τη διαδικασία κατάργησης Τμημάτων των ΑΕΙ. Ποια είναι η άποψή σας και αν θα έπρεπε, κατά τη γνώμη σας ή πώς θα έπρεπε κατά τη γνώμη σας να είναι η διαδικασία, ώστε να μην αφήνεται η αναμόρφωση του ακαδημαϊκού τοπίου της χώρας στην αποκλειστική αρμοδιότητα της εκτελεστικής εξουσίας, σε σχέση με τη γνώμη της Συγκλήτου, που δεν διευκρινίζεται, αν θα είναι σύμφωνη, αλλά απλά αναφέρεται ως «γνώμη Συγκλήτου».

Αυτά από εμάς, κύριε Πρόεδρε.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής**): Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. του Κ.Κ.Ε.**): Θα κάνω ένα σχόλιο καταρχάς, κύριε Πρόεδρε και μετά μια ερώτηση.

Άκουσα τον Πρόεδρο του Ινστιτούτου Εκπαιδευτικής Πολιτικής, κ. Δουκάκη, να λέει ότι η αυτονομία των σχολείων αποτελεί πάγιο αίτημα της εκπαιδευτικής κοινότητας. Κοιτάξτε, επειδή για δεκαετίες αποτέλεσα μέλος αυτής της εκπαιδευτικής κοινότητας, δεν έχω συναντήσει μέχρι τώρα ούτε έναν εκπαιδευτικό, που να ζητάει την αυτονομία των σχολείων και εξ όσων γνωρίζω δεν υπάρχει και καμία εκπαιδευτική ομοσπονδία, που να έχει αυτό το αίτημα. Είναι αίτημα, βεβαίως, του Συνδέσμου Ελλήνων Βιομηχάνων, είναι αίτημα του ΟΟΣΑ, είναι αίτημα της Ευρωπαϊκής Ένωσης, αλλά αίτημα των Ελλήνων εκπαιδευτικών ή της εκπαιδευτικής κοινότητας δεν είναι. Φαντάζομαι ότι ειπώθηκε εκ παραδρομής και δεν θα μπορούσε να είναι, για τον απλούστατο λόγο, ότι αυτός ο δρόμος της αυτονομίας είναι ο πιο σίγουρος δρόμος για τη διαφοροποίηση των σχολείων και άρα την κατηγοριοποίηση τους.

Το ερώτημα είναι απλό, απευθύνεται στις εκπαιδευτικές κυρίως ομοσπονδίες. Θα θέλαμε κάτι περισσότερο για τη σχέση, που υπάρχει και για τη σχέση, που οφείλει να υπάρχει, ανάμεσα στη διά ζώσης διδασκαλία και στην ψηφιακή της αποτύπωση. Είναι ένα κρίσιμο ερώτημα και για το πώς χρησιμοποιείται τελικά αυτή η ψηφιακή χρήση από τις κυβερνήσεις.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής**): Το λόγο έχει η κυρία Σοφία Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ**): Καταρχάς, να ευχαριστήσω τους φορείς, που μας έχουν κάνει την τιμή να παρευρίσκονται στη σημερινή συνεδρίαση.

Προς τον Πρόεδρο του Ινστιτούτου Εκπαιδευτικής Πολιτικής. Κύριε Δουκάκη, είπατε για το ψηφιακό φροντιστήριο ότι είναι κάτι πρωτόγνωρο, όμως η πλατφόρμα ασύγχρονης συμπληρωματικής εκπαίδευσης «Ψηφιακά Εκπαιδευτικά Βοηθήματα» - study4exams.gr για τα πανελλαδικώς εξεταζόμενα μαθήματα, λειτουργεί παραπάνω από 10 χρόνια. Η δημιουργία του ιστότοπου ξεκίνησε, το 2010 και η ανάρτηση του υλικού, για τα έξι πρώτα βοηθήματα, ολοκληρώθηκε το πρώτο εξάμηνο του 2013. Από τότε, προστέθηκαν και άλλα μαθήματα και εμπλουτίστηκε το υλικό για τα υπάρχοντα. Έχει γίνει κάποιου είδους έρευνα για τη λειτουργία και τη χρήση της πλατφόρμας; Έχουν αξιολογηθεί οι υπηρεσίες της πλατφόρμας; Έχετε καταγράψει τις συχνότητες πρόσβασης; Έχετε ζητήσει τη γνώμη των μαθητών, μαθητριών και των εκπαιδευτικών, σχετικά με τις παρεμβάσεις, που πρέπει να γίνουν, ώστε αυτή να είναι πιο λειτουργική;

Προς την Ομοσπονδία Λειτουργών Μέσης Εκπαίδευσης. Τι γνώμη έχετε για τη μοριοδότηση των εκπαιδευτικών, που αποσπώνται, για την κάλυψη των αναγκών της ψηφιακής εκπαιδευτικής πύλης;

Προς την Εθνική Συνομοσπονδία Ατόμων με Αναπηρίες. Έχετε θέσει κατ’ επανάληψη θέματα προσβασιμότητας προς το Υπουργείο Παιδείας. Σε ποιο βαθμό είστε ικανοποιημένοι από την υλοποίηση των αιτημάτων σας;

Προς την Ομοσπονδία Ιδιωτικών Εκπαιδευτικών Λειτουργών Ελλάδας. Ως Ελληνική Λύση, έχουμε ζητήσει, επανειλημμένως, με ερωτήσεις μας, στα πλαίσια κοινοβουλευτικού ελέγχου, να γίνουν οι απαραίτητες νομοθετικές ρυθμίσεις για τα κέντρα μελέτης. Ο κ. Γαβρόγλου, στις 28/8/2019, είχε πει ότι αυτά τα φροντιστήρια είναι απολύτως παράνομα – τελεία, χωρίς αστερίσκους - και ότι σύντομα θα υπάρξει νομοθετική παρέμβαση για το θέμα των Κέντρων Μελέτης. Η νυν Υφυπουργός Παιδείας είχε πει, στις 16/5/2021, ότι τα Κέντρα Μελέτης εξυπηρετούν πρακτικές ανάγκες, χωρίς να αναφερθεί στο θεσμικό πλαίσιο λειτουργίας τους, μιας και δεν υπάρχει. Σε παλαιότερη απάντηση του Υπουργείου, στις 28/6/2022, σε σχετική ερώτηση σας, φαίνεται να μην έχει αρμοδιότητα για τα Κέντρα Μελέτης, επειδή ο νόμος τα απαγορεύει.

Σύμφωνα με το Λογιστικό Σύλλογο Αθηνών, για τη λειτουργία των Κέντρων Μελέτης δεν υπάρχει συγκεκριμένο θεσμικό πλαίσιο, που να ορίζει τις προδιαγραφές λειτουργίας των. Δεν μπορεί να διαγνωστεί το είδος υπηρεσιών και για τον τρόπο έκδοσης αποδείξεων θεωρούνται εκπαιδευτήρια. Πώς ερμηνεύετε το γεγονός ότι το πρόβλημα είναι γνωστό, εδώ και πολλά χρόνια, αλλά ως τώρα σχετική ρύθμιση δεν υπάρχει;

 Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Ασημακοπούλου.

Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε.

Ένα ερώτημα, που απευθύνεται προς τους εκπροσώπους της ΟΛΜΕ, της ΔΟΕ, της ΠΟΣΕΕΠΕΑ και προς την ΟΙΕΛΕ λιγότερο, είναι το θέμα του άρθρου 47. Έχει τεθεί από όλους. Το ζήτημα της αναπλήρωσης των αιρετών μελών. Έχει ειπωθεί, με πολύ σαφή τρόπο, ότι η αναπλήρωση αιρετού μέλους θα έπρεπε να γίνεται από αιρετό. Το ερώτημα, λοιπόν, προς τις Ομοσπονδίες είναι: Τέθηκε το θέμα στο Υπουργείο; Υπήρχαν δεσμεύσεις του Υπουργείου ότι θα προχωρήσει σε αυτού του τύπου τη ρύθμιση και τι συνέβη και μας έρχεται ένα άρθρο, το οποίο όχι μόνο δεν ρυθμίζει, αλλά ουσιαστικά αλλάζει μία λέξη και βγάζει τον «δι’ οποιονδήποτε λόγο»; Άρα, εδώ υπάρχει ένα σοβαρό θέμα, στο οποίο θέλουμε μία απάντηση, από τις Ομοσπονδίες, αν είχαν γίνει οι απαραίτητες ενέργειες και αν υπήρχαν δεσμεύσεις από το Υπουργείο ότι θα προχωρούσε σε αυτού του τύπου τη ρύθμιση και τι συνέβη από κει και πέρα;

 Η δεύτερη ερώτηση είναι προς τη ΔΟΕ, που έθεσε το θέμα, αλλά και προς την ΟΙΕΛΕ. Εμείς την έχουμε θέσει και με επίκαιρη ερώτηση. Το θέμα των αναπληρωτών, οι οποίοι προσλαμβάνονται, με πολύ μεγάλη καθυστέρηση, με αποτέλεσμα αυτοί που προέρχονται από την ιδιωτική εκπαίδευση, να μην πληρούν τα κριτήρια, ώστε να μπορούν να είναι υποψήφιοι για μόνιμους διορισμούς και αυτό με απώλεια τριών ημερών, διότι η ρύθμιση, δηλαδή η πρόσληψή τους δεν έγινε την 1η του Σεπτέμβρη, αλλά έγινε στις 3 ή στις 4 του Σεπτέμβρη. Είναι ένα θέμα, το οποίο ειπώθηκε δημοσίως, έγινε επίκαιρη ερώτηση και που ζητάμε και από τις Ομοσπονδίες, αλλά και από το Υπουργείο, που βρίσκεται εδώ, οπωσδήποτε να υπάρξει άμεση ρύθμιση.

 Προχωρώ στο ζήτημα της ΟΙΕΛΕ και στο πολύ σοβαρό ζήτημα, που αναδείχθηκε, δηλαδή το ότι μπορεί και διατυπώνεται η άποψη από ιδιοκτήτες των ιδιωτικών εκπαιδευτηρίων να μην προσλαμβάνουν δασκάλους, νομίζω αναφέρθηκε ο κ. Χριστόπουλος, αλλά νομίζω και ο κ. Μαρίνης ότι υπάρχουν δάσκαλοι, αλλά ότι αυτό μπορεί να γίνεται με εκπαιδευτικούς άλλων βαθμίδων. Τι απαντά το Υπουργείο, πάνω σε αυτό, αλλά τι απαντά και συνολικότερα; Διότι η αποχώρηση κρίσιμου δυναμικού, είπε ο κ. Χριστόπουλος, το ένα τρίτο του κλάδου έχει αποχωρήσει. Τι λοιπόν, όφειλε και έπρεπε να κάνει το Υπουργείο και γιατί οι προτάσεις τις οποίες καταθέτει η ΟΙΕΛΕ, για τη διασφάλιση της λειτουργίας, μέσα στα ιδιωτικά σχολεία, την αναγνώριση της προϋπηρεσίας, στην οποία αναφέρθηκα πριν, το σαφές καθηκοντολόγιο, το να μην υπάρχει «εθελοντική» παραίτηση, το να υπάρχει τήρηση του ωραρίου, δεν αποτέλεσαν ρυθμίσεις, σε ένα τέτοιο πολύ μεγάλο νομοσχέδιο και βεβαίως, θέλω να ρωτήσω τι έχει γίνει σε θέματα που έχουν καταθέσει. Δηλαδή, το θέμα της κατ’ οίκον διδασκαλίας, που επανέρχεται και του να υπάρξει μία επιτροπή εξέτασης. Ποιος είναι ο λόγος, αφού κάνουμε τέτοιου τύπου ρύθμιση και λέμε ότι αρκεί ένα απλό πιστοποιητικό και δεν προχωρούμε σε μία διασφάλιση, τη στιγμή που υπάρχουν πολύ πιο σημαντικές καταγγελίες;

Τέλος, για το άρθρο 23. Βλέπουμε εδώ ότι έγινε μία πολύ μεγάλη προσπάθεια διευκόλυνσης των ιδιοκτητών των ιδιωτικών σχολείων, για το οποίο μάλιστα, υπάρχει και επίπτωση οικονομική, όπως φαίνεται στην Έκθεση Οικονομικών Επιπτώσεων, διότι ελαττώνεται το παράβολο, το οποίο κατατίθεται σε αυτήν την κατεύθυνση. Επομένως, το ζήτημα της ασφαλιστικής και φορολογικής ενημερότητας και του ελέγχου των ιδιωτικών εκπαιδευτηρίων, που μάλιστα πανηγυρίζουν για την αύξηση του πληθυσμού, η οποία είναι υπαρκτή. Νομίζω ότι είναι κάτι, το οποίο θα πρέπει να προστεθεί στο συγκεκριμένο άρθρο και θα ήθελα και την άποψη του κυρίου Χριστόπουλου σε αυτό.

 Δεν κατάλαβα καλά την τοποθέτηση του κυρίου Σκίκου. Είπατε ότι υπάρχουν μελέτες, που λένε ότι η εξ αποστάσεως και η ευελιξία, που προσφέρει αυτό, μπορεί να βελτιώσει τις επιδόσεις των παιδιών, που δεν έχουν τις οικονομικές δυνατότητες; Γιατί, ξέρετε, αυτό είναι λίγο ανάποδο, από τις υπάρχουσες μελέτες, διότι οι μελέτες, οι οποίες έχουν έρθει, μεγάλες μελέτες, με αφορμή την Πανδημία, ακόμη και εκεί που υπήρχαν οι τεχνολογικοί εξοπλισμοί, η πρόσβαση κ.λπ., δείχνουν ότι έχουμε σοβαρό πρόβλημα μαθησιακών προβλημάτων, αλλά και συνολικότερων προβλημάτων, με πιο μακροχρόνιες επιπτώσεις. Θα ήθελα να μας το εξηγήσετε.

 Όχι, ως συμπληρωματική μέθοδος, αλλά εδώ επιχειρείται, μέσα στο νομοσχέδιο, όταν δεν είναι εφικτό και τούτο, όταν δεν είναι εφικτό, είναι, κατά την κρίση του αρμόδιου Υπουργού, να αντικαθίσταται η διά ζώσης διδασκαλία, που εξασφαλίζει, βέβαια και οικονομικό όφελος για το Υπουργείο, από την εξ αποστάσεως. Άρα, λοιπόν, θέλω μία πιο συγκεκριμένη τοποθέτηση.

Στον κύριο Ηλιάδη. Είπε εδώ διάφορα τεχνικά θέματα για το ζήτημα της αντιμετώπισης της βίας και της Διαρκούς Επιτροπής Αντιμετώπισης της Βίας. Εγώ θέλω λίγο να μας δώσει κάποια συγκεκριμένα δεδομένα. Υπάρχουν δεδομένα; Δηλαδή, ωραία, νομοθετήσαμε, κάναμε και για τη σχολική βία, φτιάξαμε και την πλατφόρμα. Έχουμε δεδομένα, συγκεκριμένα, τι έγινε στα σχολεία; Πώς πήγαν τα πράγματα, αν πήγαν καλύτερα; Θέλω κάποια πιο συγκεκριμένα δεδομένα, οπότε τεχνικά θέματα θα μπορούσε κανείς να τα δει από κει και πέρα.

Τέλος, στον κύριο Σεϊμένη, για τα ζητήματα της τριτοβάθμιας εκπαίδευσης. Έβαλε διάφορα. Θα μείνω, όμως, στο άρθρο 38. Το άρθρο 38 δίνει την πρωτοβουλία και την αποφασιστική αρμοδιότητα στην εκτελεστική εξουσία να αναδιαμορφώνει το ακαδημαϊκό τοπίο της χώρας. Θα υπάρχουν τρεις Υπουργοί, που θα συμπράττουν και ο Υπουργός Εσωτερικών, που θα αποφασίζουν για την ίδρυση, συγχώνευση, κατάργηση των ακαδημαϊκών μονάδων. Η κατάργηση του τμήματος δεν απαιτεί πλέον Προεδρικό Διάταγμα, αλλά απλή απόφαση του Συμβουλίου Διοίκησης, με σύμφωνη γνώμη της ΕΘΑΑΕ. Κάνατε το σχόλιο στην απλή γνώμη της Συγκλήτου.

Άρα, ουσιαστικά, οι άνθρωποι, που τους αφορά, δηλαδή το μεν τμήμα δεν λαμβάνεται καθόλου υπόψη, το οποίο διαλύεται, στη Σύγκλητο έχουμε απλή γνώμη, η οποία αν θέλει καλεί το τμήμα, η απλή γνώμη, αν θέλει, λαμβάνεται ή δεν λαμβάνεται υπόψη, η απόφαση του Συμβουλίου Διοίκησης είναι απλή και άρα, τελικά, το αν θα καταργηθούν τμήματα, αν θα συγχωνευθούν, αυτό μένει στην αποκλειστική ευθύνη της πολιτικής εξουσίας. Θέλω την άποψή σας, κύριε Σεϊμένη. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Τζούφη. Ο κύριος Τσιρώνης, παρακαλώ.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “Νίκη”»):** Ευχαριστώ, κύριε Πρόεδρε. Να ευχαριστήσω και εγώ με τη σειρά μου τους φορείς, για τη μεστή και πολύ χρήσιμη στο διάλογο του νομοσχεδίου παρουσία τους είτε διά ζώσης είτε εξ αποστάσεως είτε με υπόμνημα, όπως μπόρεσε ο καθένας να βοηθήσει και να πω ότι η αγωνία των περισσοτέρων δείχνει ακριβώς και το πρόχειρο, αλλά και το αυταρχικό, από άποψης διαβούλευσης με τους φορείς, της νομοθέτησης της Κυβέρνησης.

Έχω καλυφθεί στις περισσότερες ερωτήσεις. Δύο ήθελα να κάνω προς τη ΔΟΕ και την ΟΛΜΕ. Εάν θεωρείτε και πώς ότι πλήττεται ο δημόσιος και δωρεάν χαρακτήρας της εκπαίδευσης και με αυτό το νομοσχέδιο. Και μια ερώτηση για την Εθνική Συνομοσπονδία Ατόμων με Αναπηρία. Εάν έχετε προτείνει βελτιώσεις για τα άρθρα 17 και 18 και αν έχετε ακουστεί από το Υπουργείο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε. Ο κύριος Χαλκιάς έχει το λόγο.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «Σπαρτιάτες»):** Ευχαριστώ πολύ, κύριε Πρόεδρε. Να ευχαριστήσω και εγώ από τη δική μου πλευρά τους φορείς, που ήρθαν. Είναι πολύ σημαντικό σε κάθε νομοσχέδιο να έρχονται οι φορείς να τους ακούμε, γιατί μπορούμε να αφουγκραστούμε καλύτερα εμείς οι βουλευτές το τι θα κάνουμε επί του νομοσχεδίου.

Τώρα, έχω μια ερώτηση προς την ΟΛΜΕ και προς τη ΔΟΕ και αφορά τους ψυχολόγους.

Κύριε Μαρίνη, μια που σας βλέπω, είστε εδώ μαζί μας, πιστεύετε ότι οι ψυχολόγοι στα σχολεία, σε όσα σχολεία έχουν ψυχολόγους, έχετε δει να είναι λειτουργικό; Βλέπετε να μειώθηκε ο σχολικός εκφοβισμός εκεί πέρα ή είναι απλώς μία τυπική διαδικασία; Και τι θα μπορούσατε να μας προτείνετε να νομοθετήσουμε και πρωτίστως στο Υπουργείο Παιδείας, για να βρούμε, επιτέλους, μία λύση σε αυτό το ζήτημα, που ταλανίζει την ελληνική κοινωνία.

Τώρα, προς το Ινστιτούτο Εκπαιδευτικής Πολιτικής: Το Ινστιτούτο σας είναι υπεύθυνο για τη διαμόρφωση της εκπαιδευτικής πολιτικής στη χώρα μας. Παρατηρούμε ότι σε σύγκριση με κάποιες δεκαετίες πριν, οι νέοι μας βρίσκονται σε πολύ χειρότερη κατάσταση, όσον αφορά βασικές ικανότητες στο χειρισμό της ελληνικής γλώσσας, αλλά και σε στοιχειώδεις γνώσεις, όσον αφορά την ελληνική ιστορία. Πιο συγκεκριμένα, στην Έκθεση του ΟΟΣΑ για την Ελλάδα του 2018, αναφέρεται, ότι η διδασκαλία της ελληνικής γλώσσας στα σχολεία εστιάζει περισσότερο στην ανάπτυξη της κατανόησης κειμένων και λιγότερο στην εκμάθηση της γραμματικής και του συντακτικού. Επίσης, από άλλες έρευνες εκπαιδευτικών προκύπτουν παρόμοια στοιχεία, ότι, δηλαδή, παρατηρείται μειωμένη έμφαση στη διδασκαλία της γραμματικής και του συντακτικού, ειδικά σε σχέση με το παρελθόν.

Από τα αποτελέσματα των εξετάσεων, επίσης προκύπτει ότι οι μαθητές δυσκολεύονται σε θέματα, που απαιτούν καλή γνώση της γραμματικής και του συντακτικού, ενώ έχει παρατηρηθεί, ότι οι νέοι έχουν δυσκολίες στην κατανόηση και παραγωγή σύνθετων κειμένων, γεγονός που μπορεί να οφείλεται σε μειωμένη έκθεση σε τέτοια κείμενα. Με όμοιο τρόπο και από αποτελέσματα εξετάσεων, έχουμε ενδείξεις ότι οι μαθητές δυσκολεύονται σε θέματα, που απαιτούν καλή γνώση της ελληνικής ιστορίας, ενώ πολλοί νέοι δεν δείχνουν ιδιαίτερο ενδιαφέρον για την ελληνική Ιστορία, θεωρώντας τη βαρετή ή άσχετη με τη ζωή τους, πράγμα που οφείλεται και πάλι στην εκπαίδευση, που λαμβάνουν στα σχολεία. Για το τελευταίο, έχουμε πολλά προσωπικά παραδείγματα, με περιπτώσεις πρωτοετών φοιτητών σε Ανώτατα Εκπαιδευτικά Ιδρύματα να μη γνωρίζουν καθόλου ονόματα Ηρώων της Ελληνικής Επανάστασης.

Η ερώτησή μου προς εσάς είναι μήπως η δραματική μείωση της διδασκαλίας των αρχαίων ελληνικών, με το γλωσσικό πλούτο, τη γραμματική και το συντακτικό, καθώς και η αντικατάσταση νεοελληνικών κλασικών κειμένων στα σχολεία, με άλλα νεότερα, αλλά γλωσσικά φτωχότερα, είναι υπεύθυνα για αυτή την κατάσταση; Μήπως η διδασκαλία της Ιστορίας στα σχολεία μας είναι ανεπαρκής και δεν δημιουργεί κανένα ενδιαφέρον στους νέους μας; Μήπως υπάρχουν ακόμα ιστορικά κείμενα τύπου Ρεπούση, με συνωστισμό στην αποβάθρα της Σμύρνης στα σχολεία μας; Τι σκοπεύει να κάνει το Ινστιτούτο σας για τη βελτίωση της εν λόγω κατάστασης;

Τέλος, επίσης για την εγκατάσταση ψηφιακής εκπαιδευτικής πύλης στο Ινστιτούτο σας, τι σκοπεύετε να κάνετε για την αντιμετώπιση της γλωσσικής ανεπάρκειας, αλλά και τις ελλείψεις στη γνώση της Ιστορίας των νέων μας;

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος Επιτροπής):** Το λόγο έχει η κυρία Λινού.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε. Ως προς την πλειονότητα αυτών, που είχα να ρωτήσω, έχω καλυφθεί, ήθελα, όμως, να επαναλάβω κάποιες από τις ερωτήσεις και προς την ΟΛΜΕ και τη ΔΟΕ, αλλά και προς το ΙΕΠ, αν υπάρχει έστω μία - δύο μελέτες, ή μελέτες που ανέθεσε το ΙΕΠ, που να μιλάνε για τις ψυχοκοινωνικές συνέπειες της εκπαίδευσης εξ αποστάσεως, με ηλεκτρονικό τρόπο και αν σε περίπτωση, που είναι θετικές αυτές οι μελέτες, έχει ανατεθεί σε κάποιο φορέα η δημιουργία εκπαιδευτικού υλικού, το οποίο θα είναι κατάλληλο για την επικοινωνία, το ηλεκτρονικό φροντιστήριο, τα ειδικά σχολεία, τα ειδικά γυμνάσια, που θα έχουν μικρό αριθμό παιδιών. Αυτή είναι η μία ερώτηση.

Η δεύτερη ερώτηση, που απευθύνεται κυρίως στην ΟΛΜΕ και τη ΔΟΕ και έμμεσα βέβαια στο ΙΕΠ, είναι, αν όταν λένε ότι δεν θέλουμε σχολεία πολλών ταχυτήτων, αν έχει μελετηθεί ή έχουν άποψη για το πώς θα αντιμετωπίζονται τα χαρισματικά παιδιά ή τα παιδιά διπλών αναγκών. Γιατί υπάρχουν παιδιά, που μπορεί να είναι χαρισματικά στα μαθηματικά, παραδείγματος χάριν και έχει αναγνωριστεί αυτό από διεθνείς μελέτες και παίρνουν μέτρα άλλες χώρες, αλλά πάσχουν από δυσλεξία ή δυσαναγνωσία ή δυσαρυθμία, όπως λέγονται, οπότε, δεν χρειάζονται απλή αντιμετώπιση από τα ειδικά σχολεία, αλλά πολλαπλή αντιμετώπιση. Και αν το έχει αντιμετωπίσει αυτό το ΙΕΠ, για να δει πώς θα διαχειριστούμε αυτά τα παιδιά, τα οποία συνήθως μπορεί να είναι και λόγω αυτών των δυσκολιών να εκφράζουν και επιθετικότητα ή μπούλινγκ ή να υφίστανται και τα δύο.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Μαρίνης.

**ΣΠΥΡΟΣ ΜΑΡΙΝΗΣ (Πρόεδρος της Διδασκαλικής Ομοσπονδίας Ελλάδας (ΔΟΕ):** Ευχαριστώ, κύριε Πρόεδρε. Η Διδασκαλική Ομοσπονδία εκπροσωπεί περίπου 80.000 εκπαιδευτικούς και το Διοικητικό της Συμβούλιο είναι εξουσιοδοτημένο και στα πλαίσια των διαδικασιών των κοινοβουλευτικών, αλλά και με κινηματικό τρόπο να διεκδικεί και να παλεύει υπέρ του δημόσιου δωρεάν σχολείου, υπέρ της προάσπισης των μορφωτικών δικαιωμάτων των μαθητών.

Επίσης, η Ομοσπονδία έχει θέσεις διατυπωμένες για όλα τα επίκαιρα, γενικότερα, αλλά και επιμέρους ζητήματα, που αφορούν τη μόρφωση των παιδιών. Αυτός είναι ο γνώμονας, η προμετωπίδα μας. Δυστυχώς και το λέω αυτό, απαντώντας στην πρώτη ερώτηση, τα τελευταία χρόνια, τα κρίσιμα ζητήματα της εκπαίδευσης, τα κρίσιμα νομοσχέδια, που αφορούν το μέλλον και την προοπτική των παιδιών του ελληνικού λαού, συζητήθηκαν, σε περιόδους, που τα σχολεία ήταν κλειστά, καλοκαίρια, Χριστούγεννα, μεθοδευμένα, κατά την άποψή μας, προκειμένου να αποκλειστεί η εκπαιδευτική κοινότητα και αυτή τη φορά έχουμε τέτοια στοιχεία και τα αναφέραμε και στη συνάντηση την τελευταία, που είχαμε, με το Υπουργείο Παιδείας.

Δεν είναι τυχαίο ότι την ημέρα, που είχαμε τις συνάντηση, κατατέθηκε το νομοσχέδιο στη Βουλή. Καμία προεργασία, καμία ενημέρωση. Στην ουσία, μιλάμε για προαποφασισμένες κατευθύνσεις και νομοσχέδια, που δεν παίρνουν υπόψη τις πραγματικές ανάγκες της εκπαιδευτικής κοινότητας. Αυτό είναι το ένα.

Από κει και πέρα, σε σχέση με τα ζητήματα, που αφορούν τις ηλεκτρονικές εκλογές, το άρθρο 47 και την αντικατάσταση. Εδώ, έχουμε μια εμμονή και της σημερινής πολιτικής ηγεσίας, στον τρόπο αντιμετώπισης της λειτουργίας των Υπηρεσιακών Συμβουλίων. Εμμονή και στον τρόπο εκλογής. Δεν είναι τυχαίο ότι από την προηγούμενη πολιτική ηγεσία η κυρία Κεραμέως επέβαλε, στην ουσία, τον τρόπο διεξαγωγής των εκλογών, αποκλειστικά ηλεκτρονικά μόνο, στο χώρο της εκπαίδευσης, όταν σε όλο το υπόλοιπο δημόσιο οι εκλογές γίνονταν διά ζώσης και ταυτόχρονα επέβαλλε ένα πραγματικά αντιδημοκρατικό νομοθετικό πλαίσιο αντικατάστασης των αιρετών εκπροσώπων, πρωτοφανές, κατά την άποψή μας. Όταν, δηλαδή, εκλείπει κάποιος αιρετός για οποιονδήποτε λόγο, είτε γιατί παίρνει μια μετάθεση σε μια άλλη περιοχή, είτε γιατί συνταξιοδοτείται, να μην αντικαθίσταται από τους υπόλοιπους του ψηφοδελτίου, αλλά αυτό να είναι στην ευχέρεια και τη δικαιοδοσία της διοίκησης.

Πραγματικά, είναι τραγικό και είναι αλήθεια ότι στην τελευταία συνάντηση με το Υπουργείο Παιδείας υπήρξε μια δέσμευση, μία προσέγγιση, από την πλευρά της πολιτικής ηγεσίας ότι αυτό θα αντιμετωπιστεί. Ελπίζουμε να αντιμετωπιστεί και η θέση μας είναι σαφής. Επαναφορά αποκλειστικά του Π.Δ. 1 του 2003, για δια ζώσης εκλογές για κανονικές αντικαταστάσεις, προκειμένου οι εκπαιδευτικοί, με γνήσιο τρόπο, να επιλέγουν, να αντικαθιστούν, να έχουν την εκπροσώπησή τους στα Υπηρεσιακά Συμβούλια, που κρίνονται πάρα πολύ σοβαρά ζητήματα.

Για μας δεν υπάρχει δίλημμα διά ζώσης ή ηλεκτρονική εξ αποστάσεως εκπαίδευση. Η Διδασκαλική Ομοσπονδία, η παιδαγωγική επιστήμη και τα πορίσματά της είναι υπέρ της δια ζώσης εκπαιδευτικής διαδικασίας. Η εκπαιδευτική διαδικασία, η παιδαγωγική πράξη είναι μια ανθρώπινη σχέση, είναι μια παιδαγωγική σχέση και αυτή δεν αντικαθίσταται σε καμία των περιπτώσεων από ηλεκτρονικά μέσα. Αυτό σημαίνει ότι οι εκπαιδευτικοί είμαστε αντίθετοι στη χρήση των νέων τεχνολογιών στην εκπαίδευση; Σε καμία περίπτωση – και αυτό το αποδείξαμε και το έχουμε αποδείξει, πολλές φορές, ιδιαίτερα μέσα στην Πανδημία.

Αυτό που είδαμε πριν λίγο, με την πτώση των μέσων, με τις δυσκολίες, για να διεξαχθεί η διαδικασία, το ζήσαμε μέσα στην Πανδημία έντονα. Εμείς είμαστε υπέρ της αξιοποίησης των νέων τεχνολογιών, όμως, θεωρούμε ότι η κατίσχυση μιας λογικής αντικατάστασης των πραγματικών αναγκών της εκπαίδευσης από τηλεκπαίδευση κατευθύνεται και οδηγεί στην περικοπή δαπανών, στην περικοπή αναγκών πραγματικών.

Είμαστε μια χώρα, που έχει νησιωτικότητα, απομακρυσμένες περιοχές και οφείλει το κράτος να στελεχώνει κάθε σχολείο, κάθε περιοχή με δασκάλους, δασκάλες, εκπαιδευτικούς.

Αν θέλουμε να κρατήσουμε τις πόλεις και τα χωριά μας όρθια, αν θέλουμε να κρατήσουμε τον κόσμο στον τόπο του. Από εκεί και πέρα, η Ομοσπονδία, το εκπαιδευτικό κίνημα διεκδικεί τη στελέχωση όλων των σχολείων, με όλο το αναγκαίο προσωπικό και το εκπαιδευτικό ειδικό προσωπικό, όπως ψυχολόγοι και κοινωνικοί λειτουργοί. Ναι, θεωρούμε ότι εάν οι προσλήψεις αυτών των ειδικοτήτων είναι στο μέτρο των αναγκών και μπορούν να καλύπτουν τις ανάγκες και όχι να είναι ένας ψυχολόγος, ένας κοινωνικός λειτουργός για κάθε 500 μαθητές, ναι, μπορούν να παίξουν ουσιαστικό ρόλο και αυτό το έχει αποδείξει η ίδια η παιδαγωγική πράξη και η εμπειρία μας.

Σας ευχαριστώ.

 **ΧΡΙΣΤΟΔΟΥΛΟΣ ΣΤΑΦΑΝΑΔΗΣ(Πρόεδρος της Επιτροπής):** Τον λόγο έχει ο κ.Φασουλάκης.

*(Πρόβλημα σύνδεσης μέσω webex)*

**ΙΩΑΝΝΗΣ ΦΑΣΟΥΛΑΚΗΣ (Πρόεδρος της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής (ΠΟΣΕΕΠΕΑ):** Η μαθησιακή διαδικασία την 1η Σεπτεμβρίου, κατά την έναρξη της σχολικής χρονιάς, διασφαλίζεται μόνο με την κάλυψη όλων των οργανικών κενών, με μόνιμες προσλήψεις εκπαιδευτικών ΕΕΠ και ΕΒΠ και με την ομαδική πρόσληψη σε μία φάση αναπληρωτών από το τέλος Αυγούστου. Έχουμε πολλαπλές φάσεις αναπληρωτών μέσα στην άνοιξη, οπότε τα σχολεία δεν είναι πλήρως στελεχωμένα με ειδικό εκπαιδευτικό προσωπικό, ειδικό βοηθητικό προσωπικό, με την έναρξη της σχολικής χρονιάς. Η δημιουργία των νέων οργανικών θέσεων με 10.000 μόνιμους διορισμούς, που έχει εξαγγείλει η Κυβέρνηση, είναι ένα θετικό βήμα, όμως στο εκπαιδευτικό σύστημα υπηρετούν κάθε χρόνο 50 έως 60 χιλιάδες αναπληρωτές εκπαιδευτικοί. Οπότε, η κατάργηση του θεσμού της αναπλήρωσης και η μονιμοποίηση όλου του προσωπικού είναι η μόνη λύση, για να υπάρχει συνέχεια μαθησιακή και θεραπευτική στη μαθησιακή διαδικασία.

Μεγάλο ζήτημα είναι και τα ΚΕΔΑΣΥ, όπου αναπληρωτές κοινωνικοί λειτουργοί, ψυχολόγοι, εκπαιδευτικοί αφήνουν σε εκκρεμότητα κάθε χρόνο αρκετές υποθέσεις και μετά δημιουργούνται νέες επιστημονικές ομάδες, που θα πρέπει να ξαναδούν τους ίδιους τους μαθητές, με μεγάλη καθυστέρηση, λόγω της αναπλήρωσης στη διαδικασία.

Όσον αφορά στη μεταφορά, που με ρώτησε η κυρία Θρασκιά, η μεταφορά είναι εξασφαλισμένη, εφόσον υπάρχει ιδιωτική πρωτοβουλία που συμπράττει . Το θέμα αυτό που σας έθεσα εγώ, είναι να υπάρχει ένας δημόσιος φορέας, που κοστίζει λιγότερο στο κράτος και να μεταφέρονται οι μαθητές με ασφάλεια και να υπάρχει ένα σύστημα διαφάνειας, ώστε να φαίνεται το κόστος, γιατί τώρα δεν γνωρίζουμε το ακριβές κόστος σε κάθε ΠΔΕ, πρωτοβάθμια εκπαίδευση, ποικίλουν τα κόστη στα ταξί, στα λεωφορεία, δεν είναι ενιαίο πλαίσιο.

Η δια ζώσης εκπαιδευτική διαδικασία για τους μαθητές με ειδικές εκπαιδευτικές ανάγκες, τους μαθητές ΑμεΑ, είναι η πιο σωστή. Υπάρχουν μαθητές που δεν μπορούν να σταθούν στην τηλεκπαίδευση. Τα ειδικά σχολεία υπόκεινται σε ένα τελείως διαφορετικό πλαίσιο. Γενικά ως ΠΟΣΕΕΠΕΑ, πιστεύω ότι πρέπει να τονιστεί και να δυναμώσει ο ρόλος της δημόσιας εκπαίδευσης στη δια ζώσης διαδικασία. Φυσικά και τα επικουρικά μέσα, η τηλεκπαίδευση, οι υπολογιστές είναι χρήσιμα και χρειάζονται σε ένα σύγχρονο σχολείο.

Όσον αφορά στο τρίτο ερώτημα για την αναπλήρωση του αιρετού, νομίζω ότι αυτό το απάντησαν οι προηγούμενοι συνάδελφοι, εμείς ζητάμε να γίνεται αντικατάσταση του αιρετού μέλους από τον επόμενο επιλαχόντα που είναι στο ψηφοδέλτιο και όχι από διευθυντές σχολείων ή κατά την κρίση του Υπουργείου.

 Σας ευχαριστώ.

 **ΧΡΙΣΤΟΔΟΥΛΟΣ ΣΤΑΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Σεϊμένης.

**ΙΩΑΝΝΗΣ ΣΕΪΜΕΝΗΣ (Πρόεδρος της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ):** Ευχαριστώ πολύ.

Αφορούσαν και οι δύο ερωτήσεις στο άρθρο 38. Καταρχάς, να ξεκινήσω, λέγοντας ότι η απόφαση της Εκτελεστικής Γραμματείας της ΠΟΣΔΕΠ είναι να υπάρχει και στις 2 παραγράφους - την Ι και την ΙΑ - η σύμφωνη γνώμη της Συγκλήτου.

Θα ήθελα, όμως, να σας πω ότι ως πλειοψηφούσα παράταξη της ΠΟΣΔΕΠ, στηρίζουμε σθεναρά το αυτοδιοίκητο των ΑΕΙ. Υπό αυτή την έννοια, όσον αφορά στην κατάργηση της Ακαδημαϊκής Μονάδας Επιπέδου Τμήματος, προφανώς, είμαστε σύμφωνοι με τη διαδικασία, που προβλέπεται, δηλαδή να είναι απόφαση του Ιδρύματος, στην ουσία, με τη σύμφωνη γνώμη της ΕΘΑΑΕ και του Υπουργείου. Προφανώς, ξεκινάει με εισήγηση του Πρύτανη. Εδώ, προσωπικό μου σχόλιο είναι ότι, βεβαίως, θα μπορούσε η απόφαση του Συμβουλίου Διοίκησης να λαμβάνεται με ενισχυμένη πλειοψηφία και όπως είπα προηγουμένως, να υπάρχει και η σύμφωνη γνώμη της Συγκλήτου, που είναι το καθ’ ύλην αρμόδιο όργανο για τα ακαδημαϊκά θέματα. Η γνώμη του Τμήματος θα μπορούσε να υπάρχει, αλλά αντιλαμβάνεστε ότι θα είναι υποκειμενική και το Τμήμα δεν έχει τη συνολική εικόνα, κάτι το οποίο έχει η Σύγκλητος και το Συμβούλιο Διοίκησης.

Με την ίδια λογική και στην παράγραφο 1, που αφορά στην ίδρυση, συγχώνευση, κατάτμηση και τις μεταβολές σε μια ακαδημαϊκή μονάδα - και μιλάμε για μεταβολές ακόμη και του γνωστικού αντικειμένου - και εδώ θεωρούμε ότι πρωταρχικό ρόλο πρέπει να έχει το Ίδρυμα. Άρα, στο πλαίσιο του αυτοδιοίκητου και εδώ θα μπορούσε να είναι μία ανάλογη διαδικασία, όπου μέσα από μία ενισχυμένη πλειοψηφία του Συμβουλίου Διοίκησης και τη σύμφωνη γνώμη της Συγκλήτου και, βεβαίως, της ΕΘΑΑΕ και του Υπουργείου θα μπορούσαν να λαμβάνονται αυτές οι αποφάσεις.

Συνεπώς, κλείνοντας, θα ήθελα να πω ότι ζητούμε, σίγουρα, τη σύμφωνη γνώμη της Συγκλήτου σε αυτές τις μεταβολές και στηρίζουμε το αυτοδιοίκητο των ΑΕΙ, τη δυνατότητα λήψης αποφάσεων στο πλαίσιο του αυτοδιοίκητου.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Σεϊμένη.

Ο κ. Δουκάκης έχει το λόγο, παρακαλώ.

**ΣΠΥΡΙΔΩΝ ΔΟΥΚΑΚΗΣ (Πρόεδρος του Ινστιτούτου Εκπαιδευτικής Πολιτικής):** Ευχαριστώ.

Λοιπόν, είχα το πρώτο ερώτημα με την κυρία Ασημακοπούλου, που λέει για το υλικό που υπάρχει στο «study4exams.gr». Πράγματι, υπάρχει αυτή η πλατφόρμα. Είναι ετερόχρονης εκπαίδευσης σε περιορισμένα μαθήματα. Εδώ, περιγράφουμε, πλέον, ένα πλαίσιο, που καλύπτει όλες τις εκπαιδευτικές ανάγκες και, συνάμα, μια δομή ομόχρονης εκπαίδευσης, δηλαδή, σε πραγματικό χρόνο, με δυνατότητες υποστήριξης των μαθητών με ένα ολοκληρωμένο πλαίσιο και, ταυτόχρονα, όλες τις δυνατότητες της ετερόχρονης, ώστε να υπάρχει και υλικό περαιτέρω μελέτης και διαγωνισμάτων και τεστ και ανατροφοδότησης. Άρα, μιλάμε για ένα πλήρως καινούργιο μοντέλο.

Τώρα, κ. Χαλκιά, στο θέμα, που θέσατε για την ελληνική γλώσσα και την Ιστορία, πράγματι, υπάρχουν διάφορα προβλήματα, που όλοι τα αντιλαμβανόμαστε, διαχρονικά. Όσοι έχουμε περάσει και στην Εκπαίδευση, τα έχουμε δει πολύ έντονα κάποια ζητήματα από αυτά. Δουλεύουμε πάνω σε αυτά πάρα πολύ ενεργά. Εννοώ τα Διαδραστικά Συστήματα Μάθησης, που, ήδη, εντάχθηκαν στα σχολεία, το πλαίσιο, μέσα στο οποίο μπορεί να λειτουργήσει η Ιστορία, με εικόνα, βίντεο, ήχο, κείμενα, πηγές και ούτω καθεξής, αλλάζει το πλαίσιο και, συνάμα, στο κομμάτι, που συζητάτε για τη Γραμματική και το Συντακτικό, η πρωτοβουλία του Υπουργού Παιδείας να εντάξει το λογοτεχνικό βιβλίο στα σχολεία, με καταξιωμένους λογοτέχνες, απαντά ξεκάθαρα σε αυτό που περιγράφετε και εκεί δουλεύουμε και με το φροντιστήριο, που αναπτύσσεται. Θα ενισχυθεί ακόμα περισσότερο το πλαίσιο βελτίωσης και υποστήριξης των καλών μαθητών μας στην ελληνική γλώσσα.

Κυρία Λινού, πραγματικά, το κομμάτι, που αναφερθήκατε σε χαρισματικά παιδιά είναι από τα θέματα, που μας απασχόλησε, αυτή τη χρονιά, στο Ινστιτούτο Εκπαιδευτικής Πολιτικής. Δε συζητάω για τα Παιδιά Διπλών Αναγκών. Εκεί δουλεύουμε αρκετά χρόνια και, μάλιστα, με ένα έργο, που έρχεται σύντομα, θα δημιουργήσουμε και κατάλληλο εκπαιδευτικό υλικό υποστήριξης των παιδιών, οπότε είμαστε πάνω σε αυτό το κομμάτι πολύ ενεργά.

Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κ. Δουκάκη.

Ο κ. Λυμβαίος έχει το λόγο, παρακαλώ.

**ΙΩΑΝΝΗΣ ΛΥΜΒΑΙΟΣ (Οργανωτικός Γραμματέας της Εθνικής Συνομοσπονδίας Ατόμων με Αναπηρία):** Το πρώτο ερώτημα τέθηκε από την κυρία Ασημακοπούλου. Σε ό,τι αφορά στην προσβασιμότητα, εμείς, ως Εθνική Συνομοσπονδία Ατόμων με Αναπηρία, το θέμα της προσβασιμότητας το θέτουμε οριζόντια. Δηλαδή, οριζόντια και σε ό,τι αφορά στο σύνολο των δομών εκπαίδευσης και σε ό,τι αφορά στην επαγγελματική εκπαίδευση και σε ό,τι αφορά στην Τριτοβάθμια Εκπαίδευση και σε ό,τι αφορά, βέβαια, και στους χώρους όπου υφίστανται εργαστήρια.

Δεύτερον, αναφερόμαστε και στη φυσική προσβασιμότητα, δηλαδή, στην χωροταξική προσβασιμότητα, αλλά και στην ηλεκτρονική προσβασιμότητα. Επίσης, σε ό,τι αφορά το θέμα αυτό – που επαναλαμβάνω – ότι είναι μείζονος σημασίας και ευχαριστώ πολύ που το θέτετε, η προσβασιμότητα θα πρέπει να καλύπτει και τους μαθητές - μαθήτριες με αναπηρία και τους εκπαιδευτικούς με αναπηρία. Θα πρέπει, όμως, να καλύπτει και τους γονείς, που επισκέπτονται το σχολείο. Εδώ, λοιπόν, σε ό,τι αφορά το θέμα της προσβασιμότητας, υπάρχουν σοβαρές ελλείψεις σε ό,τι αφορά τη φυσική προσβασιμότητα. Από πρόσφατη καταγραφή, που έκανε το Υπουργείο Παιδείας, αυτό εντοπίζεται, διαπιστώνεται και έτσι επιβεβαιωνόμαστε. Έχει υπάρξει, μετά από πιέσεις μας, ένα σχετικό σχέδιο δράσης από μια ομάδα εργασίας, μια σχετική επιτροπή, που φτιάχτηκε στο Υπουργείο Παιδείας, μόλις πριν από δύο χρόνια. Το πόρισμα αυτό, το σχέδιο δράσης, αυτός ο οδηγός προσβασιμότητας, ακόμα δεν έχει εφαρμοστεί.

Σε ό,τι αφορά την ηλεκτρονική προσβασιμότητα, ομοίως, υπήρξε μετά από έντονες πιέσεις μας, επίσης, μια επιτροπή, που αφορά την ηλεκτρονική προσβασιμότητα. Ομοίως, έχει υπάρξει ένα πόρισμα, αλλά ακόμα δεν έχουμε δει πώς αυτό το πράγμα, αν θέλετε, υλοποιείται ή πρόκειται να υλοποιηθεί. Άρα, λοιπόν, σε ό,τι αφορά το δεύτερο κομμάτι του ερωτήματος σας, αν είμαστε ικανοποιημένοι, προφανώς και δεν είμαστε ικανοποιημένοι. Δεύτερος βουλευτής, που ρώτησε, ήταν ο κ. Τσιρώνης, αν έχουμε προτείνει βελτιώσεις για τα άρθρα 17 και 18.

 Κύριε Τσιρώνη, αναφέρθηκα σε αυτά στην τοποθέτησή μας ως Ε.Σ.Α.με.Α. και για το 2017 και για το 2018. Έχουμε καταθέσει προτάσεις βελτίωσης και μπορείτε να ανατρέξετε στο σχετικό υπόμνημα, όπου υπάρχουν αναλυτικά, αλλά αναφέρθηκα σε αυτές κιόλας περιληπτικά, κατά τη διάρκεια της τοποθέτησής μου. Είναι δύο άρθρα, τα οποία τα θεωρούμε πάρα πολύ σημαντικά και σε ό,τι αφορά τις τοποθετήσεις και σε ό,τι αφορά τις αποσπάσεις και σε ό,τι αφορά τις μεταθέσεις των εκπαιδευτικών. Ευχαριστώ πάρα πολύ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Λυμβαίο. Το λόγο έχει κύριος Χριστόπουλος.

 **ΓΕΩΡΓΙΟΣ ΧΡΙΣΤΟΠΟΥΛΟΣ (Πρόεδρος και Νομικός Σύμβουλος της Ομοσπονδίας Ιδιωτικών Εκπαιδευτικών Ελλάδος (ΟΙΕΛΕ):** Κύριε Πρόεδρε, θα προσπαθήσω να απαντήσω σύντομα, γιατί ήταν αρκετές οι ερωτήσεις. Πρώτον, για την ψηφιακή μάθηση, εμείς και όταν λέω «εμείς», μιλάω και με την άλλη μου ιδιότητα, ως Διευθύνων Σύμβουλος του ΚΑΝΕΠ ΓΣΕΕ, είχαμε κάνει μια πολύ καλή μελέτη για τις ψηφιακές ανισότητες και στην εκπαίδευση. Στο κομμάτι της τυπικής εκπαίδευσης, είχαμε σημειώσει, ως ΟΙΕΛΕ, ότι στην περίοδο που εφαρμόστηκε η τηλεκπαίδευση, επί Υπουργίας Κεραμέως, είχε εφαρμοστεί το εξής απίστευτο. Είχαν δοθεί άλλες ώρες της τηλεκπαίδευσης για τα παιδιά των ιδιωτικών σχολείων το πρωί και άλλες ώρες για τα παιδιά των δημόσιων σχολείων 2 ως 5, το οποίο θεωρούσαμε εξαιρετικά άνισο και απαράδεκτο και αυτό ήταν ένας από τους σημαντικότερους λόγους, που αυξήθηκε και η μαθησιακή πελατεία στα ιδιωτικά σχολεία. Άρα, λοιπόν, η πολιτική κάποιων κυβερνήσεων βοήθησε πάρα πολύ, μέσα από το κομμάτι της τηλεκπαίδευσης, να ενισχυθεί η εμπορευματοποίηση της παιδείας.

 Δεύτερον, για το θέμα των αναπληρωτών, πράγματι, υπάρχει αυτό το πολύ σοβαρό ζήτημα με τους προερχόμενους από την ιδιωτική εκπαίδευση. Δεν διορίζονται 1η Σεπτέμβρη, διορίζονται 6 ή 7 ή 8 Σεπτέμβρη, με ευθύνη του κράτους, με αποτέλεσμα, αυτή η ούτως ή άλλως απαράδεκτη διετία, στην οποία πρέπει να μένουν στον πίνακα αναπληρωτών να γίνεται τριετία και γι’ αυτό το λόγο θα πρέπει αυτό να επιλυθεί. Δεν νομίζω ότι η απάντηση της κυρίας Μακρή, για τις πλασματικές ημέρες, μας καλύπτει, γιατί εδώ πρέπει να είναι από την αρχή του διδακτικού έτους από τη μέρα, που ξεκινούν να εργάζονται στα σχολεία.

Τρίτον. Πράγματι, μας ανησύχησε πάρα πολύ το δημοσίευμα της «Καθημερινής», για την πρόσληψη εκπαιδευτικών στην πρωτοβάθμια από τη δευτεροβάθμια εκπαίδευση και ιδίως με την επιχειρηματολογία των ιδιοκτητών, ότι οι δάσκαλοι είναι μια παρωχημένη ειδικότητα, η οποία δεν γνωρίζει από φιλολογία, από μαθηματικά και άρα, πρέπει να αντικατασταθεί από άλλους εκπαιδευτικούς. Εμείς θεωρούμε ότι είναι πολύ μεγάλο αγαθό για την πρωτοβάθμια εκπαίδευση η εξαιρετική παιδαγωγική σχέση, που έχει ο δάσκαλος με το μαθητή.

 Στις πιο πολλές χώρες του ΟΟΣΑ δεν υπάρχουν δάσκαλοι ειδικοτήτων στην πρωτοβάθμια. Θεωρούμε ότι αυτό πρέπει να συνεχίσει και να υπάρξει σαφής απάντηση από το Υπουργείο.

Για το θέμα των Κέντρων Μελέτης, η ΟΙΕΛΕ, το 2018, είχε καταθέσει πρόταση για την απίστευτη αυτή κατάσταση με τα φροντιστήρια δημοτικού - Κέντρα Μελέτης, τα οποία είναι απολύτως αρρύθμιστα και δεν έχουν, όπως οι υπόλοιπες μονάδες ιδιωτικής εκπαίδευσης κανένα κτιριολογικό έλεγχο, με αποτέλεσμα, να τίθεται ζήτημα ασφάλειας και υγιεινής για χιλιάδες μαθητές και εργαζόμενους.

 Υπάρχει μια συνάντηση, που θα κάνω με την κυρία Λυτρίβη, την Υφυπουργό. Θεωρούμε ότι υπάρχει καλή διάθεση και από τη δική μας πλευρά και από τη μεριά της Υφυπουργού και ελπίζουμε ότι θα δοθεί λύση σε αυτό το ζήτημα. Για την πενταετία, που τέθηκε το ζήτημα των ιδιωτικών σχολείων, ότι από 2 έως 5 χρόνια το ζήτημα της αδειοδότησης για το θέμα της φορολογικής ασφαλιστικής ενημερότητας, εμείς εκφράσαμε το φόβο μας.

Δεν μας ενδιαφέρει τόσο πολύ το χρονικό διάστημα, που πράγματι μπορεί να δοθεί μια μεγαλύτερη διάρκεια, γιατί δεν προλαβαίνει ούτε το Υπουργείο ούτε ο ΕΟΠΠΕΠ, αλλά θα πρέπει να υπάρχει τακτός έλεγχος στη φορολογική και ασφαλιστική ενημερότητα των ιδιοκτητών, ώστε να μη χάνει το Κράτος πόρους.

Στο ζήτημα των χαρισματικών παιδιών, που τέθηκε, εμείς σαν ΟΙΕΛΕ, έχουμε κάνει συνεργασίες κυρίως με το «Ανατόλια», για το πώς θα πρέπει να αντιμετωπίζονται τα χαρισματικά παιδιά, γιατί θεωρούμε ότι η ανισότητα δεν είναι μόνο προς τα κάτω, στα παιδιά που έχουν σοβαρά μαθησιακά προβλήματα, αλλά είναι και στα παιδιά, τα οποία έχουν χάρισμα και σε αυτά τα παιδιά πρέπει υπάρχει πρόνοια από την πολιτεία, για το πώς θα αντιμετωπίζονται και γι’ αυτό, κάνουμε και κάποιες εκδηλώσεις επιμόρφωσης για τους ιδιωτικούς εκπαιδευτικούς, σε συνεργασία με το «Ανατόλια».

Τέλος, για τους αιρετούς, σαφώς, αν και εμάς δεν μας ακουμπάει αυτό, ως ΟΙΕΛΕ, θεωρούμε ότι πρέπει να υπάρχει δια ζώσης ψηφοφορία για τους εκπροσώπους και αδυνατούμε να αντιληφθούμε για ποιο λόγο αντικαθίστανται αιρετοί από διευθυντές σχολείων, αυτό αλλοιώνει τη φωνή των κλάδων των δημόσιων συναδέλφων μας.

Ευχαριστώ πολύ και συγγνώμη για την παράβαση του χρόνου, ήταν πολλά τα ερωτήματα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Χριστόπουλε. Τον λόγο έχει ο κύριος Σκίκος.

**ΝΙΚΟΛΑΟΣ ΣΚΙΚΟΣ (Πρόεδρος της Πανελλήνιας Ένωσης Καθηγητών Πληροφορικής ΠΕΚΑΠ):** Ευχαριστώ πολύ για την ερώτηση, διότι λόγω της πίεσης του χρόνου, έχω μπροστά μου ένα αναλυτικό κείμενο να μην υπήρχε κάποια λογική συνέχεια, σε αυτά τα οποία ανέφερα.

Όμως, θα πρέπει να ξεκαθαρίσουμε το εξής: Ότι εμείς επιχειρηματολογήσαμε υπέρ της εξ αποστάσεως εκπαίδευσης, που μια πτυχή αποτελεί και το «Ψηφιακό Φροντιστήριο» ή οποιαδήποτε άλλη πρόθεση έχει το Υπουργείο Παιδείας, δηλαδή, εμείς λέμε ότι αυτά μπορούν να υλοποιηθούν.

Όμως, επειδή η κοινότητα μπερδεύεται όσον αφορά τις μελέτες για την εξ αποστάσεως εκπαίδευση, είναι τελείως διαφορετικό οι μελέτες, οι οποίες υπάρχουν τα άρθρα, οι έρευνες, πριν την Πανδημία και άλλο είναι η περίοδος της Πανδημίας.

Προφανώς, η περίοδος της Πανδημίας δεν ήταν μια κανονική περίοδος, ήταν έκτακτες συνθήκες, με αποτέλεσμα για την εξ αποστάσεως εκπαίδευση να μην ήταν έτοιμοι οι μαθητές, κυρίως των πιο μικρών ηλικιών, αναφέρομαι στην πρωτοβάθμια εκπαίδευση, να μπορέσουν να την αποδεχτούν, διότι το σχολείο δεν είναι μόνο το μάθημα, δηλαδή, να ακούς μόνο το δάσκαλο ή τον καθηγητή. Είναι η κοινωνικοποίηση, είναι πολλά άλλα πράγματα. Τώρα μιλάμε κάτω από κανονικές συνθήκες και τι ερχόμαστε και λέμε; Λέμε ότι μπορεί να υπάρχει το Ψηφιακό Φροντιστήριο είτε ασύγχρονα από ό,τι έχω καταλάβει, για όλες τις τάξεις και η σύγχρονη εκπαίδευση για τα πανελλαδικώς επανεξεταζόμενα μαθήματα. Εμείς, λοιπόν, θεωρούμε ότι ο μαθητής, ο οποίος δεν μπορεί να παρακολουθήσει κάποιο μάθημα, διότι δεν έχει την οικονομική δυνατότητα είτε είναι σε κάποια περιοχή, που δεν μπορεί να μετακινηθεί, νομίζουμε ότι μπορεί να έχει χειροπιαστά αποτελέσματα από το να μην κάνει καθόλου τα μαθήματα αυτά ή από το να διαβάζει μόνος του.

Αλώστε, πολλές φορές και πρόσφατα τα Μέσα Μαζικής Ενημέρωσης τονίζουν τις ειδήσεις ότι ο άλλος κατάφερε να περάσει στη σχολή, που ήθελε, της προτίμησής του, με πάρα πολλά μόρια, ενώ δεν είχε καθόλου προετοιμαστεί από κάποιο φροντιστήριο. Επειδή δεσμεύομαι να στείλω το αναλυτικό υπόμνημα μας, όσον αφορά για τη σημερινή μας τοποθέτηση να πω λίγο, για να ξεκαθαρίσουμε τα πράγματα και κάποιες παρερμηνείες, οι οποίες μπορεί να έγιναν.

Λοιπόν, με βάση τις μελέτες και έρευνες οι οποίες υπάρχουν και από τη διεθνή εμπειρία και την πρακτική, τα πλεονεκτήματα και οι πτυχές της εξ αποστάσεως εκπαίδευσης συμπληρώνουν και υποστηρίζουν τη διαδικασία μάθησης και αυξάνουν την ευελιξία και τη διαδραστικότητα, στο χώρο της παιδείας.

Ένα τελευταίο, για να μην τρώω το χρόνο σας. Θα στείλουμε και αναλυτικά το υπόμνημα, έτσι ώστε αν υπάρχουν κάποιες άλλες παρατηρήσεις, πολύ ευχαρίστως, να μπορέσουμε να τις συζητήσουμε και σε ένα δεύτερο χρόνο.

Αυτό το οποίο, λοιπόν, τονίζουμε είναι ότι με τη σωστή καθοδήγηση και τα κατάλληλα ψηφιακά εργαλεία, οι μαθητές ανεξαρτήτως οικονομικού υποβάθρου, που το θεωρούμε πάρα πολύ σημαντικό και που πριν από λίγο επιχειρηματολογήσαμε, στην πρώτη μας τοποθέτηση, έχουν ίσα δικαιώματα. Νομίζω ότι αυτό κανείς δεν μπορεί να το αρνηθεί, ίσες ευκαιρίες, όσον αφορά απέναντι στη μάθηση και μπορούν να επιτύχουν τους στόχους τους και να προετοιμαστούν για ένα επιτυχημένο μέλλον. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ. Τον λόγο έχει ο κύριος Ηλιάδης.

**ΧΡΗΣΤΟΣ ΗΛΙΑΔΗΣ (Αντιπρόεδρος της Διαρκούς Επιτροπής για την Αντιμετώπιση της Βίας):** Καλησπέρα, κύριε Πρόεδρε και πάλι. Στο ερώτημα για τη σχολική βία και για κάποια στοιχεία περισσότερα, λυπούμαι ιδιαίτερα, γιατί δεν μπορώ να τα παρέχω, καθόσον σύμφωνα με την κείμενη νομοθεσία το άρθρο 41α΄ νόμου 2725/1999 και τα άρθρα 9 και 10, του νόμου 5085/2024, η αρμοδιότητα και δικαιοδοσία της Διαρκούς Επιτροπής Αντιμετώπισης Βίας περιορίζεται μόνο σε αθλητικές εκδηλώσεις εντός αγωνιστικών χώρων και στον αμέσως περιβάλλοντα αυτών χώρο, τον αγωνιστικό.

 Οπότε εκτός γηπέδων και εν προκειμένω, αναφορικά με το έντονο και σοβαρό κοινωνικό φαινόμενο της σχολικής βίας, λυπάμαι, δεν μπορώ να παράσχω περισσότερες λεπτομέρειες. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε, κύριε Ηλιάδη.

Το λόγο έχει η Υφυπουργός Παιδείας, Θρησκευμάτων και Αθλητισμού, κυρία Λυτρίβη.

 **ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Ευχαριστώ όλους τους φορείς, που ήταν εδώ σήμερα και συμμετείχαν είτε διά ζώσης, είτε εξ αποστάσεως σε αυτή τη διαδικασία, είτε μέσω των υπομνημάτων, που έχουν τεθεί υπ’ όψιν μας και είναι πάρα πολύ χρήσιμα και θα ληφθούν υπ’ όψιν, κατά την επεξεργασία, μέχρι να φτάσουμε στην ψήφιση του σχεδίου νόμου.

Ήθελα να κάνω δύο σχόλια. Είναι, προφανώς, αδιαμφισβήτητη υπεροχή της δια ζώσης έναντι της εξ αποστάσεως εκπαίδευσης. Δεν νομίζω ότι θα έπρεπε να το συζητάμε καν, δεν νομίζω ότι θα έπρεπε να περνά από κανενός το μυαλό. Η εμπειρία, όμως, της Πανδημίας μάς έδειξε ακριβώς αυτό, ότι αν δεν υπήρχαν τα τεχνικά εργαλεία, αν δεν υπήρχε αυτή η ψηφιακή διευκόλυνση, τα παιδιά μας θα έμεναν εκτός μαθησιακής διαδικασίας για περίπου δύο χρόνια με τις ανυπολόγιστες συνέπειες.

Τώρα, ακριβώς, δεν νομίζω ότι υπάρχει κάποια κακή σκέψη απέναντι στο Ψηφιακό Φροντιστήριο, για το οποίο, παρεμπιπτόντως, να απαντήσω ότι για την ίδια την Γ΄ Λυκείου είναι σύγχρονη και για όλες τις υπόλοιπες τάξεις ασύγχρονη.

Σε σχέση με τον Επαγγελματικό Προσανατολισμό, νομίζω ότι συνομολογούμε όλοι μας, με βάση κιόλας τα στοιχεία, που βλέπουμε διεθνώς, αλλά αφορούν πολύ στη χώρα μας, στο κομμάτι της νεανικής ανεργίας και της αναντιστοιχίας δεξιοτήτων κ.λπ. νομίζω ότι όλοι συμφωνούμε ότι ο Σχολικός Επαγγελματικός Προσανατολισμός, η Συμβουλευτική Σταδιοδρομίας χρειάζεται ενίσχυση. Η ψηφιακή αυτή η πλατφόρμα είναι ένα μέσο. Απαντώ σε κάποιον από τους φορείς, ο οποίος ρώτησε, αν είναι δωρεάν. Ναι, είναι δωρεάν, έχει εξασφαλισθεί ποσό ευρωπαϊκής χρηματοδότησης 15 εκατομμυρίων για τέσσερα χρόνια.

Τώρα, μια απάντηση στον κ. Λυμβαίο. Έχουμε λάβει το υπόμνημά σας, με τις λεπτομερείς επισημάνσεις σας. Και ναι, όλες οι πλατφόρμες θα είναι προσβάσιμες στα άτομα με αναπηρία.

Ο Σχολικός Επαγγελματικός Προσανατολισμός, στον οποίο αναφέρθηκα, προηγουμένως, θα είναι δωρεάν, το λέμε ξεκάθαρα.

Τώρα ως προς τα θέματα, που τέθηκαν, από τον Πρόεδρο της Ομοσπονδίας Ιδιωτικών Εκπαιδευτικών Λειτουργών Ελλάδος (ΟΙΕΛΕ), σε σχέση με το αν εδώ αντιμετωπίζουμε όλα τα προβλήματα της ιδιωτικής εκπαίδευσης. Προφανώς και όχι, το παρόν είναι ένα ερανιστικό νομοσχέδιο, αντιμετωπίζει τα επείγοντα ζητήματα, που αφορούν σε όλες τις βαθμίδες της εκπαίδευσης. Στον προγραμματισμό του Υπουργείου είναι το Φθινόπωρο να έρθει νομοσχέδιο για την πρωτοβάθμια, δευτεροβάθμια εκπαίδευση, όπου εκεί θα αξιολογηθούν, θα εκτιμηθούν όλα τα αιτήματα και, σε συνεργασία με τους αρμόδιους φορείς, θα προχωρήσουμε στη σχετική νομοθέτηση.

Τώρα, ως προς το θέμα το οποίο ανακινήθηκε ιδιαίτερα, σε σχέση με το δημοσίευμα της εφημερίδας «Η Καθημερινή», αν έχουμε την πρόθεση να κάνουμε οτιδήποτε. Αυτό αποτυπώνεται εντός του σχεδίου νόμου του παρόντος ή άλλου. Οπότε, για να μην το βλέπετε και για να μην έχουμε πει κάτι τέτοιο, πάει να πει ότι δεν συνιστά πρόθεσή μας. Αντιθέτως, πρόθεση του Υπουργείου συνιστά να ρυθμιστεί το αρρύθμιστο ζήτημα των Κέντρων Μελέτης, σε συνεργασία με τους αρμόδιους φορείς. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε, κυρία Υπουργέ.

Κύριε Σκίκο, είπατε ότι υπάρχουν συγκριτικές μελέτες, σχετικά με τη δια ζώσης και εξ αποστάσεως εκπαίδευση και τις βρίσκουν σοβαρές, ισότιμες, ίσης απόδοσης; Που είναι δημοσιευμένες;

**ΝΙΚΟΣ ΣΚΙΚΟΣ (Πρόεδρος της Πανελλήνιας Ένωσης Καθηγητών Πληροφορικής (ΠΕΚΑΠ):** Ναι, υπάρχουν άρθρα και σε ελληνικά περιοδικά και στα ελληνικά συνέδρια, μπορώ να τα προωθήσω και στην Επιτροπή, προκειμένου να τα στείλει και στα μέλη, αλλά υπάρχουν και στο εξωτερικό.

Όπως πολύ σωστά είπε νωρίτερα και η κυρία Υπουργός, εμείς δεν θέλουμε να αντικαταστήσουμε τη διά ζώσης εκπαίδευση, θεωρούμε ότι μπορεί να αξιοποιηθεί επικουρικά. Τώρα, αν το μέλλον δείξει κάτι άλλο, θα το δούμε αυτό. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστώ όλους σας.

Επανερχόμαστε στις 16:00΄, για την τρίτη συνεδρίαση, με τη συζήτηση κατ’ άρθρον του σχεδίου νόμου.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

Τέλος και περί ώρα 15.25΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**